Асакадаги «Малибу» воқеаси: ҳаммаси нимадан бошланиб, қандай якун топди? (видео) - Zamin.uz\n09:18 / 22.08.2018\nИжтимоий тармоқларда Асака туманида истиқомат қилувчи Ойбек Ҳусанов ва ЙҲХБ ходимлари ўртасидаги тортишув акс этган видео кенг муҳокамаларга сабаб бўлди. Интернет фойдаланувчилари гўёки, ички ишлар ходимлари томонидан ҳайдовчини ўз автомашинасидан қўпол ҳаракатлар билан тушишга мажбур қилинган ҳайдовчига ачиниб изоҳлар қолдира бошлади. Бошқа фойдаланувчилар эса Ойбекнинг ҳаракатларида ҳуқуқбузарлик аломати мавжудлигини таъкидлаб, айбни унга илмоқда. Аслидачи? Воқеа қандай бўлганди ва у нималар билан якунланди? Kun.uz масалага ойдинлик киритиш мақсадида Асака туманига йўл олди.\nАндижон вилояти ИИБ маълумотига кўра, 11 июль куни 12:30ларда Асака шаҳар “И.Бухорий” кўчасида ҳайдовчи Ойбек Ҳусанов “Малибу” русумли давлат рақами 60 О 107 FA бўлган автомашинасида йўл ҳаракати қоидаларига амал қилмай, ҳаракатланаётганлиги, бошқа ҳайдовчиларга халақит бераётганлиги боис ушбу кўчадаги хизмат олиб бораётган йўл ҳаракати хавфсизлиги ходими автомашинани тўхтатишга ҳаракат қилади.\nАммо “Малибу” автомашина ҳайдовчиси Ҳусанов Ойбек Хўжамбердиевич авария ҳолатини юзага келтириб, йўл ҳаракати хавфсизлиги ходимларининг қонуний талабларини бажармасдан, юқори тезликда йўл ҳаракати қоидаларига амал қилмасдан ҳаракатланади. Ҳусанов сўзлари эса умуман бошқача янграмоқда. Унинг айтишича, «ГАИ» ходими нега Ойбекка қасд қилиб қолгани ва тўхтатганидан бехабар қолмоқда.\n«Аммо, мен нега тўхтатилганимни билмайман. Ходимлар машинада қувиб келиб, йўл ёқасига қисишди, гувоҳнома ҳам кўрсатмай, шахсини таништирмай, машина қисмларига жисмоний зарба бергач, мен эшикдан ҳам тушмадим», дейди ҳайдовчи.\nШу ўринда Йўл ҳаракати хавфсизлиги ходимларидан бири воқеани шундай тасвирлади:\n«Ходимлар томонидан тўхтатилган ҳайдовчи Хусанов Ойбек Хўжамбердиевичдан автомашина тегишли ҳужжатлари сўралганида, қоидабузар қонуний талабни рад этиб, автомашина ичидан эшиги ва ойналарини беркитиб олганди».\nҲолатнинг бу қисмини Ойбек ҳам тасдиқлади, яъни машина унинг номига ҳали расмийлаштирилмагани, аммо барча ҳужжатлари жойида экани айтилди. Гувоҳлардан бири воқеа қандай юз берганини тасвирлаб бераркан, «Малибу» эгасининг хатти-ҳаракати йўл қатновига халақит қилганини аниқ тасдиқлаган.\n«Мен машинада бемор онамни шифохонага олиб кетаётган эдим. Олдимда турган бу ҳайдовчи ходимлар билан гап талашиб, қолганларга йўл бермасдан турди. Ортга, олдинга машинани тортиб, қочишга ҳам уринди», дейди гувоҳ-ҳайдовчи.\nШу туфайли атрофга автомашиналар ва фуқаролар тўпланиб, кўплаб автомашина ҳайдовчилари “Малибу” автомашинасини олдига келиб, Ойбек Ҳусановга йўл ҳаракати хавфсизлиги ходимларининг қонуний талабларини бажаришини ва автомашинасини йўл четига олишини сўрашади. Бироқ, воқеалар тизгини шу ерда якунига етмади. Ойбек, бундан сўнг, ИИБ ходимларининг тазйиқи билан бўлимга олиб кетилгани ва калтакланганини иддао қилмоқда.\n«Иссиқ асфальтни қуёш тоблаб турганига қарамай, мени ялангоёқ бўлимгача пиёда юришга мажбур қилишди. Туман ИИБ бўлимига киришимиз билан мени битта хонага олиб кириб, бош, қорин ва кўкрак аралаш зарба тушди. Нималар бўлаётганини англолмай қолдим. Бир пайт ҳушимни йўқотдим, кўзимни очсам, мени баландликдан ерга ташлашяпти», деб хотирлайди у.\nОйбекнинг тасдиқлашича, ўша куни у бир нечта ИИБ ходимлари томонидан калтаклангач, прокуратурага мурожаат қилган. Туман прокуратураси ўз ўрнида суд-тиббий экспертизасини ўтказиш тўғрисида қарор чиқарган. Бироқ, дастлабки текширувларда Ҳусановнинг танасидан жиддий жароҳатлар топилмагани қайд қилинаверган. Орадан деярли 10 кун ўтиб, яъни Ҳусановнинг Бош прокуратура номига йўллаган шикоятидан сўнг, қайта тиббий текширувлар олиб борилди ва унинг кўкрак қисмида қовурға суяклари сингани, ўпка эзилгани маълум бўлди. “Замин” янгиликларини “Twitter”да кузатиб боринг\nАсака тумани ҳокими ишдан олинди\n4-03-2020, 14:13, Жамият\nҲайдовчига айбини топмагунча қўйиб юбормаслигини айтиб, қўпол муомала қилган ЙПХ инспекторига чора кўрилади\n28-11-2019, 23:43, Жамият\n19-10-2019, 16:49, Жамият\n17-05-2019, 12:30, Жамият\n“Оталар чойхонаси”да қиморхона ташкил этган қиморбозлар ушланди\n16-08-2017, 11:46, Жамият\nБугун, 21:03, Спорт


ТИЛ БИЛИШ ЮКСАК ФАЗИЛАТ | insonvaqonun.uz\nБош саҳифа/Ижтимоий сиёсий ҳаёт/ТИЛ БИЛИШ ЮКСАК ФАЗИЛАТ\nТИЛ БИЛИШ ЮКСАК ФАЗИЛАТ\nсўзлашиш маданиятини билиш эса катта бойликдир\nТИЛ — инсон ҳаётини маъно ва мазмунга буркайдиган, уларни ҳам руҳан, ҳам жисмонан бир-бирига боғлаб турадиган қудратли кучдир. У туфайли тараққиёт, янгиланиш ва муносабат бор. Тил — муомала, сўзлашув ва алоқа воситаси бўлибгина қолмай, миллат қиёфасини белгиловчи бебаҳо неъматдир. Шундай экан, халқни халқ, миллатни миллат даражасига кўтарадиган восита унинг она тили ҳисобланади.\nПрезидентимиз таъкидлаганидек, “она тилини билмайдиган одам ўзининг шажарасини, ўзининг илдизини билмайдиган, келажаги йўқ одам”дир. Шундай экан, биз ўз тилимиз, унинг бойлиги ва софлиги учун ҳамиша курашиб борсак — ўзимиздан яхши ном ва яхши хотира қолдиришга бурчли эканлигимизни унутмаган бўламиз.\nОна тилимизга Давлат тили мақомининг берилиши миллатимиз елкасига теккан офтоб янглиғ абадий, мустақиллик каби улуғ ҳодисадир. Дарҳақиқат, муайян халқнинг миллий тили орқали, тилга бўлган эътибори орқали унинг маънавиятини, тарихини англаш ва тушуниш мумкин. Демак, тил — миллат маънавиятининг кўзгусидир. Чунки халқ маънавиятини англаш унинг тилини ўрганиш орқали амалга оширилади. Сўз мулкининг султони Мир Алишер Навоий “Тилга эътибор — элга эътибор”, — деб бежиз айтмаган. Тилга эътиборсизлик бор экан, у миллатни ҳеч ким эъзозламайди.\nЎзбек халқи, унинг зиёлилари кўп замонлардан бери ўз она тили билан бир қаторда бошқа тилларни ҳам ўрганишга алоҳида аҳамият қаратиб келган. Жумладан, Навоий, Бобур, Нодирабегим, Фурқат, Муқимий ва Завқий каби алломаларимиз икки тилда ижод қилишган. Ижтимоий ҳаётда кўп тил билиш миллатлар ўртасида дўстлик, тотувлик ва ўзаро ҳурмат ришталарини қарор топтиришга хизмат қилади. Юртбошимизнинг 2012 йил 10 декабрдаги “Чет тилларни ўрганиш тизимини янада такомиллаштириш чора-тадбирлари тўғрисида”ги Қарорининг қабул қилиниши ҳам бежиз эмас, албатта. Чунки инсоннинг тил билиши яхши фазилат, сўзлашиш маданиятини билиши эса катта бойликдир. Лекин буларнинг барчасига ўз она тилини мукаммал билиш орқали эришилади.\nТаъкидлаш жоизки, Президентимизнинг 2013 йил 28 июндаги “Юридик кадрлар тайёрлаш тизимини янада такомиллаштириш чора-тадбирлари тўғрисида”ги Қарорининг қабул қилиниши биз педагогларнинг масъулиятини янада оширди. Асосий мақсад ҳар томонлама етук ҳуқуқшунос мутахассис тайёрлашга қаратилар экан, аввало, уларнинг академик лицейда ўқиган давриданоқ, ёзма ва оғзаки нутқини ўстиришга аҳамият бериш зарур. Мутахассисларнинг фикрича, замонавий ҳуқуқшунослар сўзга чечан, бадиий дидли, ўз фикрини оғзаки ва ёзма равишда юқори даражада ифодалай оладиган бўлиши зарур. Бўлғуси ҳуқуқшунос кадрлар, асосан, расмий доирада фаолият кўрсатадилар ва давлат номидан иш олиб борадилар. Шу боис, уларнинг келгуси фаолиятини расмий ҳужжатларсиз, айниқса, нутқ маданиятисиз тасаввур қилиб бўлмайди. Шундай экан, ўқувчиларнинг тил ўрганишга бўлган иштиёқини юксалтириш учун янада самаралироқ фаолият олиб боришимиз лозим. Бу борада қуйидаги таклиф ва мулоҳазаларни билдирмоқчиман:\n— Академик лицейларга мўлжалланган намунавий ўқув режа ва дастурларни қайтадан кўриб чиқиб, чуқурлаштирилган фанлар блокига ажратилган соатлар фондини кўпайтириш зарур. (Ана шунда ўқувчиларнинг дарс қолдириб, қўшимча дарс (репетитор)ларга қатнашига ҳожат қолмас эди.)\n— Ижтимоий-гуманитар йўналишдаги академик лицейларда ўзбек гуруҳларидаги “Ҳозирги ўзбек адабий тили” фани, рус гуруҳларига мўлжалланган “Ўзбек тили” фанлари ҳамда рус ва ўзбек гуруҳларида “Нутқ маданияти ва Давлат тилида иш юритиш” фанлари бўйича ўқув юкламаси ҳажмини ошириш керак.\n— Агар тил ўрганишда мунтазамлик, узвийлик ва узлуксизлик тамойилининг устувор мавқега эгалигини ҳамда кириш имтиҳонлари асосан тест шаклида бўлишини ҳисобга оладиган бўлсак, фақат 3-босқичда ўтиладиган махсус фан “Ҳозирги ўзбек адабий тили” (тест ва унинг таҳлили) фанини нафақат 3-босқичда, балки ҳар бир босқичда ўқитилишини ташкил этиш лозим. Шундагина, ўқувчиларнинг ўтилган мавзуларни ўз вақтида босқичма-босқич мустаҳкамлаб боришига эришиш мумкин. Афсуски, “Ҳозирги ўзбек адабий тили” (тест ва унинг таҳлили) махсус фани кейинги йилларга мўлжалланган ишчи ўқув режадан олиб ташланган.\n— Фақат бўлажак ҳуқуқшуносларгагина эмас, балки бошқа барча ўрта махсус касб-ҳунар таълими муассасаларида, шунингдек, олий ўқув юртларида ҳам она тилини касбга йўналтирилган дастурлар асосида ўқитишни йўлга қўйиш мақсадга мувофиқ бўлар эди.\n— Ўқувчиларнинг профессионал лексикани ўрганиши, шунингдек, оғзаки ва ёзма нутқларининг мукаммаллашувига жиддий ижобий таъсир кўрсатишини эътиборга олган ҳолда факультатив курслар сирасига кирадиган “Расмий нутқ” курси 3-босқичда I семестр эмас, балки йил давомида ўтилиши зарур.\nҚадимги Рим донишманди Цицерон “ҳақиқий нотиқ нима, дейишни билишдан ташқари, уни қаерда айтиш ва қандай айтиш ҳақида ҳам жиддий ўйлаб кўрмоғи жоиз”лигини таъкидлаган эди. Хулоса қилиб айтганда, бўлажак ҳуқуқшунослар учун бу ўгитлар иш столида турадиган ҳикматга айланиши мақсадга мувофиқдир.\nТДЮУ қoшидаги академик лицей кафедра мудири, филология фанлари номзоди\n2485\tЧоп этиш PDF


Вена: Ўзбекистон Республикасининг Элчиси Австрия давлати раҳбарига ишонч ёрлиқларини топширди\n01 Oktabr 16:56 / Published in Сиёсат\nКеча, 2020 йил 30 сентябрда Венада Ўзбекистоннинг янги тайинланган фавқулодда ва мухтор элчиси Абат Файзуллаевнинг Австрия президенти Александр Ван дер Белленга ишонч ёрлиқларини топширишига бағишланган тантанали маросим бўлиб ўтди.\nТашқи ишлар вазирлиги матбуот хизматининг хабар беришича, маросим Хофбург саройида бўлиб ўтди, сўнгра фахрий қоровул сафари ва миллий мадҳиялар янгради.\nАвстрия томонида тадбирда Австрия президентининг ташқи сиёсат ва ҳарбий масалалар бўйича маслаҳатчилари, ташқи ишлар вазирлиги бош котиби ва бошқа расмийлар иштирок этишди.\n«Суҳбат давомида Австриянинг Федерал Президенти таъкидлаганидек, Австрия Ўзбекистонда Президент Шавкат Мирзиёев раҳбарлигида амалга оширилган динамик ўзгаришлар ва кенг кўламли ислоҳотлардан яхши хабардор. У Ўзбекистон-Австрия муносабатларидаги ижобий динамикани юқори баҳолади ва савдо, инвеститсия ва маданий-гуманитар соҳаларда икки томонлама ҳамкорликни янада такомиллаштириш зарурлигига алоҳида эътибор қаратди», – дейилади ТИВ баёнотида.\nЭслатиб ўтамиз, 19 август куни Абат Файзуллаев Австрия ташқи ишлар вазирлигига ишонч ёрлиқлари нусхаларини топширди. Дипломатик протоколга кўра, у Хофбургда Австрия Президенти Александр Ван дер Белленга ишонч ёрлиқларининг асл нусхаларини топширган пайтдан бошлаб, Ўзбекистон элчиси ўз вазифаларини тўлиқ бажарган деб ҳисобланади.\nTagged under: АВСТРИЯ, ИШОНЧ ЁРЛИҚЛАР, ПРЕЗИДЕНТ, ТОПШИРИШ, ЎЗБЕКИСТОН, ЭЛЧИ, ҚАБУЛ ҚИЛИШ\nУч мамлакат вакиллари чегараолди ҳудудларини ривожлантириш масалаларини муҳокама қиладилар


14:45 / 20.09.2016\nФранциянинг France Football нашри 2016 йилда “Олтин тўп” топшириладиган қоидаларни эълон қилди.\nЯна аввалгидек, овоз бериш жараёнида фақат журналистлар иштирок этади. Номзодлар ҳам 23 нафар эмас, 30 нафар бўлади.\n2010 йилдан шу кунгача соврин “ФИФА Олтин тўпи” деб номланган эди. Унда овоз бериш жараёнида терма жамоа сардорлари, мураббийлар ва журналистлар иштирок этиб келган. Маълум вақтдан кейин соврин аввалги форматига қайтди.\nFrance Football журнали 1956 йилдан бошлаб "Олтин тўп" мукофотини энг яхши футболчига топшириб келган эди. 1988 йилда эса ФИФА "Йил футболчиси" мукофотини жорий этди.\n2010 йилда журнал таҳририяти ва ФИФА беш йиллик шартнома имзолаган эди. Унга кўра, ФИФА миллий терма жамоаларнинг мураббийлари, сардорлари ва ОАВ вакиллари овози орқали "Олтин тўп" мукофотини топшириб бориши кўзда тутилган эди.\n"Олтин тўп" мукофотини ФИФА топширишни бошлаганидан буён унга фақатгина икки футболчи — "Барселона" ҳужумчиси Лионель Месси (2010, 2011, 2012, 2015) ҳамда "Реал" етакчиси Криштиану Роналду (2013, 2014) қўлга киритган.\nФИФА журналист соврин Олтин тўп


“…Меҳрга зор ўсган Севара келинлик уйида ҳам бахтли яшамади…” — Nargis.uz\nНавоий вилояти Реабилитация ва мослаштириш марказига яқинда бир жувон тушиб қолди. Биз яхши биламизки, бу ерга ўтмиши бахтли кечган хотин-қизлар келишмайди, аксинча, бу маскан зўравонлик ёхуд тазйиқлардан жабрланган шахсларнинг жойидир. Аммо бу ерда улар ўзларига зарур бўлган барча ёрдамларни олишади. Энг муҳими, ўз ҳақ-ҳуқуқлари, хусусан, зўравонликка тоқат қилишга мажбур эмасликлари ҳақида тушунчага эга бўлишади, психолог кўмагида ўзларига бўлган ишонч мустаҳкамланади, балки келгуси ҳаётларини мутлақо ўзгартиришга тайёр бўлишади. Марказга келиб қолган Севара (исмлар ўзгартирилган) ҳам ўзининг машаққатли ҳаёти ҳақида сўзлаб берди.\nҚизалоқ ҳали гўдаклик чоғидаёқ, 1,5 ёшида онаси вафот этади. Ҳеч қанча вақт ўтмай, отаси бошқа аёлга уйланади. Икки акаси ва чақалоқ Севара ўгай она қўлида қолишади. Аммо ўгай онаси мурғак қизалоққа яхши қарамаётганини, уни уриб-туртаётганидан хабар топган холаси қизчани отасининг розилиги билан ўз тарбиясига олди. Орадан йиллар ўтиб, балоғатга етган Севара холасининг қистови билан қўшни қишлоқдаги Мансур исмли йигитга турмушга чиқади. Таассуфки, болалигидан она меҳрини қўмсаб, меҳрга зор ўсган Севара келинлик уйида ҳам бахтли яшамади. Кундалик ҳаёти жанжаллар, уруш-тўполонлар, зўравонлик, таҳдид ва тазйиқларга тўла эди. Эри ҳатто ўғил фарзандининг кўз ўнгида ҳам Севарани камситиб, хўрлаб, калтаклашдан ўзини тиймасди.\nШу тариқа ўтаётган азиятли кунлар вақти келиб, Севаранинг бош оғриғини орттириб олишига сабаб бўлди. Қаттиқ стресс, руҳий тушкунлик уни адо қилди. Оқибатда касалманд хотин менга керакмас дея, эри уни кўчага ҳайдади ва у билан қонуний ажрашди. Севара ўғли Фариджон билан акасининг уйида яшаб юрди. Аммо ҳеч қанча вақт ўтмай акасининг уйига ҳам сиғмай қолди, уни ўзининг дўстига шаръий никоҳ асосида мажбурлаб турмушга бериб юборди. Дард устига чипқон деганларидек, Севара иккинчи турмушидан ҳам ҳаловат тополмади, бу эри Севаранинг ўғилчасини чиқиштирмади. Ўртада яна можаролару низолар кўпайди. Буни эшитган Фариджоннинг бувиси собиқ келинидан неварасини олиб кетди.\nИккинчи турмуши давомида Севара яна бир ўғиллик ва қизлик бўлди. Бизнинг қаҳрамонимизга бу гал тақдир кулиб боққандек эди, гўё. Бироқ, минг афсуски, Севаранинг иккинчи рўзғори ҳам тазйиқ, зулм ва зўравонликлардан, асоссиз айбловлар ва азоб-уқубатлардан холи эмасди.\nНавбатдаги машмашадан кейин Севара бу хонадонни ҳам тарк этишга мажбур бўлди. Болаларини унга беришмади, беришган тақдирда ҳам уларни қаёққаям олиб борарди? Бу орада Севаранинг холаси ҳам оламдан ўтиб кетган, жувоннинг ичида зардобдек йиғилиб қолган дарду ситамларини тўкиб солишга бирон сирдош одами, боришга жойи ҳам йўқ эди. Икки акасидан ҳам аввал зуғум кўрган сингил, яна қайтиб уларнинг биронтасиникига боришга юраги бетламади.\nЎта оғир ижтимоий аҳволда қолган, борадиган жойи йўқ, доимий даромад манбаига эга бўлмаган, кучли стресс ва қўрқув ҳолатидаги Севара вилоят Маҳалла ва оилани қўллаб-қувватлаш бошқармасига мурожаат қилди. Бошқарма мутасаддилари томонидан жувонга дарҳол ёрдам кўрсатилиб, унга иш топилгунича Мўътабар Ҳасанова раҳбарлик қилаётган Навоий вилояти Реабилитация ва мослаштириш марказига вақтинча жойланди. Марказ ходимлари ҳаётдан бутунлай умидини узган аёлни Марказ қошидаги бошпанага жойлаштиришди. Бу ерда жабрланувчига бир нечта зарурий кўмак хизматлари тақдим этилди.\nБиринчи навбатда, Севара чуқур тиббий кўрикдан ўтказилди. Сўнгра фарзандларини ўзига қайтариб олиш бўйича ҳуқуқий маслаҳат берилиб, бу масалада судга ариза ёзиш юзасидан Марказ ҳуқуқшуноси унга яқиндан ёрдамлашди.\nЎз навбатида, Марказ психологи Ш.Рўзиқулова жувон билан бир қатор руҳий машғулотлар ва суҳбатлар ўтказиб, унинг стрессдан чиқишини таъминлади ҳамда Севаранинг ўзига бўлган ишончини мустаҳкамловчи машқлар ўтказди.\nШу билан бирга, аёлга Марказ тикув цехида тикувчилик сирлари ўргатилди. Ва ниҳоят, уни иссиқхонада мавсумий ишга жойлаштириб қўйилди.\nАйни вақтда суд томонидан болаларни онасига қайтариш бўйича даъво аризаси рад этилди, чунки Севаранинг доимий яшаш жойи мавжуд эмас ва унинг болаларини тарбиялаши учун етарли шарт-шароитлари йўқ.\nГувоҳи бўлганингиздек, бу ёшгина аёл икки марта турмушга чиқиб ҳам афсуски, ўз бахтини топа олмади, ҳаёти тазйиқ ва зўравонликларга тўла бўлди. Эҳтимол, буларнинг барига Севаранинг ҳаёти учун унинг ўзи эмас, балки ҳамма қарор қабул қилавергани сабаб бўлгандир? Чунки катталар “нима қилса яхши бўлишини” билишади.\nАгар аёл ўқиб маълумот олганида ва қўлида бирон бир ҳунари бўлганида шу қадар кўп муаммоларга дуч келмаган, боши берк кўчага кириб қолмаган, ўзини ўзи уддалаган бўларди.\nСеварага ёрдам беришмаганида, бир ўзи муаммоларини қай тарзда ечиши мумкинлигини тасаввур қилиш қийин. Ушбу ҳикоя қаҳармонимиз каби хотин-қизларни қийин вазиятларда қўллаб-қўвватлаб, уларга нафақат психологик ёрдам, балки бошпана, ишга жойлаштириб, хаттоки ҳунар ўргатиш билан ёрдам берадиган Реабилитация ва мослаштириш марказларининг кўмаги нақадар муҳимлигини кўрсатади.\nАввалгиси: Азербайджан чтит память общенационального лидера Гейдара Алиева\nНавбатдаги:Аммо орадан вақт ўтиб, Моҳинур ҳомиладор бўлиб, фарзанд кўрганида ҳам камситиш ва калтаклар тугамади…


Украинада 37 миллион сайловчи рўйхатга олинган.\nЭрталабки соат саккизда иш бошлаган овоз бериш участкалари тунги соат ўн иккигача очиқ бўлади.\nУкраина бўйлаб рўйхатга олинган 37 миллион сайловчи овозлари учун 18 номзод курашмоқда.\nОвоз беришининг биринчи даврасида номзодларнинг бирортаси мутлақ кўпчилик овозни ололмаса, сайловнинг иккинчи босқичи 7 феврал куни ўтказилади.\nСўровларга кўра, президентлик пойгасида Россияпараст собиқ Бош вазир Виктор Янукович олдинда кетмоқда.\nЯнуковичнинг 2004 йил сайловда мунозарали тарзда ғалаба қозонгани демократик қарашлардаги украиналикларнинг кўчага чиқиб, Зарғалдоқ инқилобини ясашига сабаб бўлган эди. Ўшанда Януковичнинг ғалабаси бекор қилинганди.\nБу сафарги президентлик сайловида Януковичнинг асосий рақиби ҳисобланган Зарғалдоқ инқилоби йўлбошчиларидан бири ва жорий Бош вазир Юлия Тимошенко ҳам кейинги пайтларда Москва билан яқин алоқаларни ўрнатишга ҳаракат қилиб келмоқда.\nОзодлик радиосининг Киевдаги мухбири Грегори Файферга кўра, иқтидордаги президент Виктор Юшченконинг сайловда ғалаба қилишга умид қилмаса ҳам бўлади. Айтилишича, сайлов олдидан ўтказилган сўровларга кўра, ғарабпараст қарашлардаги Юшченконинг рейтинги аранг 3 фоизни ташкил қилган.\nЛекин якшанба куни эрталаб Киевдаги сайлов участкаларидан бирида овоз берган Юшченко ғалаба қилишига ишончи комил эканини таъкидлади.\n"Сайловлар,- деди жорий президент - Украинанинг эркин сайловларга шароит яратиб бера оладиган Европа мамлакати эканини намойиш этади".\n“Ҳаммангизга ва Украина халқига европачасига сайловлар ва кўп йиллик бахт тилайман”, деди Юшченко.\nСайлов олди кампанияси давомида иқтидордаги президент Янукович билан Тимошенко Кремлпараст кучлар экани ва Украинанинг мустақиллигига таҳдид солишини айтиб келди.\nЯнуковични асосан Украинанинг русийзабон ва саноатлашган шарқий ва жанубий минтақалари қўллаб-қувватлайди.\nКиевда овоз бериб бўлгач, Янукович тўпланганларга рус тилида мурожаат қилиб, украиналиклар ҳаётини яхшилаш мақсадида ҳам Европа, ҳам Россия билан ишлаш ниятида эканини таъкидлади.\n“Мен Европа ва Россия ҳамда дунёнинг бошқа мамлакатлари билан иш олиб ораман”, деди Янукович.\nТимошенко ўз сайлов олди платформасини ўзини Украинани қутқара оладиган ягона сиёсатчи, қилиб кўрсатиш стратегиясига қурди. Украинага беш йил ичида Европа Иттифоқи аъзолигини олиб бериш унинг сайлов олди ваъдаларидан бири бўлди.\n“Бугун бир номзодни танлаш ҳақида гап кетмаяпти, бугун Украина ўзининг ўн йилликларга татийдиган келажагини танлаяпти”, деди Тимошенко ўзи туғлиб ўсган Днепропетровскда овоз бериб бўлгач.\nПрезидентлик сайлови халқнинг Зарғалдоқ инқилобидан кутган катта ўзгаришларга оид умидлари амалга ошмаганидан хафсаласи пир бўлиб турган руҳда ўтмоқда.\nХусусан, Қрим Мухтор Республикасида сайловчиларнинг овоз беришнинг биринчи босқичига катта қизиқиш кўрсатмаётгани айтилмоқда. Қрим татарлари миллий мажлисининг раиси Мустафо Жалилов Озодлик радиосига берган суҳбатида, жумладан, бундай деди:\n“Сайловчилар жуда фаол иштирок этмоқда, деб айта олмайман. Чунки ҳозир халқ орасида қандайдир ноаниқлик муҳити сезлиб турибди. Бир сўз билан айтганда, 2004 йилдаги президентлик сайловларида кузатилган эҳтиросли воқеалар бугун йўқ. Лекин ўлашимча, сайловнинг иккинчи босиқичида кураш кескинроқ бўлади. Ҳозир сайловчилар 18 номзод ичидан танлаши керак, шунинг учун ҳам курашда қандайдир кескинлик кузатилганича йўқ”\nҚрим татарлари орасида ҳам алоҳида бир номзодни қўллаб-қувватлаш бўйича якдил қарор йўқ, деб қўшимча қилади Мустафо Жалилов.\n“Бундай сайловлар ўтказилганда Қрим татарлари у ёки бу номзодни қўллаб қувватлаш ҳақидаги қарорни ўз миллий қурултойида чиқаради. 5 декабр куни ўтказилган охирги қурултойимизда алоҳида бир номзодни қўллаб-қувватлашга оид аниқ қарорга келмадик. Биз ўз миллатдошларимизга демократик кучлардан бўлган номзодларга овоз беришни тавсия қилиш ҳақида қарор чиқардик. Бундай номзодлар эса бир нечта, жумладан, Тимошенко, Юшченко, Костенко ва Гриценколардир. Иккинчи босқичга ким чиққани аниқлангач, Қрим татарлари миллий мажлиси улардан қай бирини қўллаб-қувватлаш бўйича келишиб олади албатта”, дейди Қрим татарлари миллий мажлисининг раиси Мустафо Жалилов.\nАйни пайтда киевлик сайловчилар орасида ҳам кимга овоз берсам экан, деган саволга жавоб топа олмаганлар талайгина. Ўзини Сергей, деб таништирган сайловчи ана шундайлардан бири.\n“Кимга овоз беришни билмайман. Сайлов участкасига борганимда бир қарорга келарман”, дейди Сергей.\nКиевлик яна бир сайловчи Светлана Марчук Тимошенкога овоз берганини айтади. Кейинги беш йил давомида ҳукуматдан хафсалам пир бўлган бўлса-да, Зарғалдоқ инқилоби кўплаб ўзгаришларни олиб келди, дейди Светлана.\n“Ўйлашимча, бизда сўз эркинлиги ва демократия анча юқори даражага кўтарилди, лекин ҳозир биз иқтисодни ўнглашимиз керак бўлади”, дейди Светлана Марчук.\nМамлакат бўйлаб сайлов жараёнида қонунбузарликлар рўй берганига оид хабарлар пайдо бўлди.\nУкраинадаги президентлик сайловини кузатгани минглаб халқаро кузатувчилар келган, жумладан, ЕХҲТнинг 600 нафар кузатувчиси мамлакат бўйлаб сайлов участкаларига ташланди.


Россиядаги суд тожик имомини Россия фуқаролигидан маҳрум этиш тўғрисидаги қарорни бекор қилди\nРоссиядаги суд Тожикистон фуқаросини Россия фуқаролигидан маҳрум этиш тўғрисидаги қарорни бекор қилди. Март ойида Свердловск вилоятининг Режевский суди Россия фуқаролигини бекор қилди ва тожикистонлик 60 ёшли имом Саиднуриддин Розиқовни мамлакатдан чиқариб юборди.\n25 май куни Свердловск вилоят суди Режевский туман судининг Саиднуриддин Розиқовнинг Россия фуқаролигини бекор қилиш тўғрисидаги қарорини бекор қилди, деди тожикистонлик вакили сифатида қатнашган Урал қочқинлар уюшмаси президенти Людмила Лукашева. “Саиднуриддин Розиқов 2000 йилдан бери Россияда яшайди ва Россия Федерациясининг фуқароси», деб қайд этади у ижтимоий тармоқларда жойлаштирилган видеофильмида.\nЛукашеванинг сўзларига кўра, суд жараёнида суд судьяси Режевский тумани прокуратураси ва суди вакилларидан Саиднуриддин Розиқов томонидан Россия фуқаролигидан маҳрум этиш сабабларини сўраган. «Улар Розиқов ўз уйининг атрофини рухсатсиз, ўзганинг бир метрлик ерини ўзбошимчалик билан эгаллаб олган ҳолда тўсиб қўйган, деб жавоб беришди. Вилоят суди бу Россия фуқаролигидан маҳрум қилиш учун асос бўла олмайди деб ҳисоблади ва туман судининг қарорини бекор қилди», — дея қайд этади Лукашева.\n«Бир томондан, биз қуйи инстанция қарорини бекор қилган вилоят судининг қароридан қониқдик. Бошқа томондан, Розиқовни, қариндошларининг сўзларига кўра, Тожикистон ҳуқуқни муҳофаза қилиш органлари ходимлари ўғирлаб, Душанбега олиб кетишди» Лукашева деди.\nАдвокат Режевский тумани прокуратурасига мижозини ўғирлаш тўғрисида ариза билан мурожаат қилганини айтди.\nСаиднуриддин Розиқови шу йилнинг март ойида сирли равишда ғойиб бўлган. Кейин Эшони Саиднуриддиннинг ўғли Муҳаммад Розиқов Озоди радиосига нотаниш одам ўзини туман ҳокимлиги ходими сифатида кўрсатиб, отасини чақирганини айтди. «Отам кийиниб чиқиб кетди. Эртаси куни биз унинг Душанбе шаҳрида эканлигини билиб олдик», деди у.\nТожикистон Ички ишлар вазирлигидаги манба 29 март куни Саиднуриддин Розиқовнинг Тожикистонда эканлигини ва тақиқланган Салафия диний ҳаракати билан алоқадорликда айбланаётганини тасдиқлади. Имомга қарши жиноий иш, манбага кўра, Тожикистон Миллий хавфсизлик давлат қўмитаси ходимлари томонидан тергов қилинмоқда.\nУнинг сирли ғойиб бўлишидан бир ҳафта ўтиб, Саиднуриддин Розиқов ижтимоий тармоқларда жойлаштирилган видеофильмида Россияда номаълум шахслар уни ўғирлаб, Тожикистон расмийларига топширганини айтди. «Миллий хавфсизлик давлат қўмитаси текширув ўтказди ва менинг айбсизлигимни тасдиқлади. Ҳозир мен озодликда ва Душанбеда акам билан яшайман», — деди имом.\nЭшони Саиднуриддин тожик расмийларидан уни Россияга олиб келишни талаб қилмоқда. «Россияда менинг олти ёшли ўғлим оғир касал бўлиб қолди, хотиним оғир аҳволда ва мен ҳужжат йўқлиги сабабли қайтиб келишга имконим йўқ», дейди у.\nСаиднуриддин Розиқов 26 май куни Озоди радиоси билан телефон орқали суҳбатда Россиянинг Тожикистондаги элчихонаси унинг Россияга қайтишига рухсат берувчи ҳужжат олиш тўғрисидаги аризасини кўриб чиқаётганини айтди. «Тахминан уч ҳафта олдин Россиянинг Тожикистондаги элчихонаси консуллик бўлимига ариза ёздим. Кеча натижалар яқин кунларда эълон қилиниши ҳақида менга хабар беришди», деди у.\nРоссиянинг Душанбедаги элчихонаси улар Розиқовнинг аризасини қабул қилганлигини тасдиқлади ва Россия қонунчилигига биноан бир ой ичида кўриб чиқилишини таъкидлади.\nСаиднуриддин Розиқов аввалига Озоди радиосига ўғирлаб кетилганлиги тўғрисида гапириб берди: «Номаълум шахс менга қўнғироқ қилди ва ўзини вилоят ҳокимлиги вакили сифатида таништириб, қўшниларидан бири панжара қуриш пайтида ерлар олиб қўйилиши тўғрисида мендан шикоят қилганини айтди. У мени гувоҳлик беришга таклиф қилди. Мошинам билан вилоят марказига қараб кетаётганимда, йўлни Газел автомобили тўсиб қўйди, ундан тўрт киши тушди ва улар мени газелга чиқариб, қўлларимга кишан солишди ва бошимга сумка кийдирди. Улар мени эрталаб соат тўртгача бирон бир бинода қолдиришди. Мен ўғирлаб кетувчиларга кекса одам эканлигимни айтдим, мени чақириш керак, мен ўзим келган бўлардим. Эрталаб соат 6 лар атрофида мени самолётга миндирдилар. Душанбе аэропортида мени хавфсизлик хизмати ходимлари топширди. Салафийлар билан ҳеч қандай алоқам йўқлиги маълум бўлгач, мени озод қилишди. Шуни таъкидлашни истардимки, Свердловск вилояти полициячилари қўпол иш қилишди».\nАйни пайтда, Озоди радиосининг суҳбатдошлари унинг Тожикистон парламентининг собиқ спикери Шукуржон Зухуров билан бўлган муносабатлари Эшони Саиднуриддиннинг озод қилинишида муҳим роль ўйнаганлигини истисно этмайдилар. Имомнинг ўзи Зухуровнинг аралашуви ҳақида ҳеч нарса билмаслигини айтади.\nСаиднуриддин Розиқов Тожикистоннинг Нуробод (собиқ Комсомолобод) вилоятида туғилган, 1998 йилдан бери Россияда оиласи билан яшаган ва ишлаган. Қариндошларининг сўзларига кўра, имом шу йиллар давомида кийим-кечак сотган. Саиднуриддин Розиқовнинг ўзи 90 йилларнинг охиридан бошлаб Россия Федерацияси фуқароси бўлганлигини таъкидламоқда.


Янги қонун билан қонунчилигимизда қандай янгиликлар ўрин олмоқда? | O'zLiDeP\nЯнги қонун билан қонунчилигимизда қандай янгиликлар ўрин олмоқда?\nОлий Мажлис Қонунчилик палатасида кўриб чиқилаётган “Инновацион фаолият тўғрисида”ги қонун лойиҳасининг роли ва аҳамияти юқори. Шу боисдан, бугун мамлакатимизда ҳар бир соҳага инновацияларни жорий қилишга устувор вазифа сифатида қаралмоқда.\nТаъкидлаш жоиз, республикамизда бугунга қадар илм-фан ва инновацион фаолиятга оид 1 та қонун, Ўзбекистон Республикаси Президентининг 3 та Фармони, 17 та қарори, Вазирлар Маҳкамасининг 20 та қарори ва 4 та фармойиши — жами 45 та норматив-ҳуқуқий ҳужжат қабул қилинган. Аммо амалдаги қонунчилигимизда айни пайтда инновацион фаолият соҳасидаги муносабатларни тартибга солувчи ягона қонун ҳужжати мавжуд эмас эди.\nМазкур қонун лойиҳаси Президентимизнинг “2017–2021 йилларда Ўзбекистон Республикасини ривожлантиришнинг бешта устувор йўналишлари бўйича Ҳаракатлар стратегиясини “Фаол тадбиркорлик, инновацион ғоялар ва технологияларни қўллаб-қувватлаш йили”да амалга оширишга оид давлат Дастури тўғрисида”ги Фармонининг 3-банди ижросини таъминлаш мақсадида ишлаб чиқилган.\nЯқинда парламент қуйи палатасида биринчи ўқишда муҳокама қилиниб, айни пайтда иккинчи ўқишга тайёрланаётган ушбу қонун лойиҳаси қўмитамиз аъзолари ва Инновация вазирлиги вакилларидан иборат ишчи гуруҳ томонидан моддама-модда кўриб чиқиляпти. Бунда, қонун лойиҳаси меъёрларининг жаҳоннинг ривожланган давлатлари муқобил қонунчилик актлари, шунингдек, намунавий қонунчилик тавсиялари билан қиёсий-таққослама таҳлил ўтказилди. Қонун лойиҳасини амалиётда инновацион фаолият эркинлиги ва иқтисодий жозибадорлигини таъминлайдиган меъёрлар билан тўлдириш борасида катта ишлар олиб борилди.\nШунингдек, қонун лойиҳасини янада маромига етказиш, тўғридан-тўғри ишлайдиган моддалар билан бойитиш мақсадида шу йил 6 март куни қўмита томонидан Инновацион ривожланиш вазирлиги билан ҳамкорликда қонун лойиҳаси муҳокамасига бағишланган давра суҳбати ташкил этилди. Академиклар, илмий тадқиқот ва олий таълим муассасаларининг профессор-ўқитувчилари иштирокида бўлиб ўтган тадбир давомида қонун лойиҳаси атрофлича муҳокама қилиниб, бир қатор таклифлар билдирилди.\nБунинг натижасида, 5 бобдан иборат, жами 39 модда билан тўлдирилган якуний қонун лойиҳаси ишлаб чиқилди. Энг муҳими, ушбу лойиҳада биринчи навбатда инновацион фаолият фаолиятни тизимли йўлга қўйилиши ва самарали олиб борилишини таъминлаш мақсадида соҳада фойдаланиладиган атамаларни бир хил маънода ишлатишни тартибга солувчи асосий тушунчалар белгиланди. Инновацион фаолият субъектлари, уларнинг ҳуқуқ ва мажбуриятлари, технологиялар трансфери, инновацион фаолиятни ташкил этиш шакллари ҳамда молиялаштириш манбаларига аниқлик киритилди.\nЛойиҳада давлат инновацион сиёсатини амалга ошириш ҳамда инновацион фаолиятни тартибга солиш соҳасида давлат ҳокимияти, ваколатли орган ва бошқа бошқарув органлар ўртасидаги ваколатларнинг аниқ чегаралари белгилаб берилди. Чунки инновацион фаолият соҳасида самарали бошқарув механизмларининг яратилиши илмий-тадқиқот ишларининг натижадорлигини таъминлаш ҳамда молиявий ресурслардан оқилона фойдаланишга муҳим рол ўйнайди.\nУмуман олганда, мазкур қонунни қабул қилиниши инновацион фаолият соҳалари ва унинг барча иштирокчилари ўртасидаги ўзаро самарали ҳамкорлик учун ҳуқуқий асослар ва қонуний ваколатларни таъминлайди.


“Мавзуни ҳаётнинг ўзи айтиб турарди” — Ўзбекистон Журналистлари ижодий уюшмаси Фарғона вилоят бўлими\nБарча замонларда тўғри сўз қадр топган, унга доимо эҳтиёж бўлган. Илгари тўғри сўз айтишга чекловлар кўп эди. Аммо ўшанда ҳам оқни оқ дея оладиган, халқ манфаатларига зид иш қилинаётган ҳолатларни кўриб, жим туролмайдиган журналистлар бўлган. Улар қийин вазиятларда ҳам ўзларидан кўра кўпроқ одамлар манфаатини кўзлаб, рост сўзни айтишга ўзларида куч топа олганлар. Бугунги суҳбатдошимиз узоқ йиллар телевидениеда «Ахборот» дастурининг Фарғона водийси бўйича махсус мухбири бўлиб фаолият юритган, бугунги кунда Фарғона вилоят журналистлар ижодий уюшмаси раҳбари лавозимида ишлаётган Ўзбекистонда хизмат кўрсатган журналист Муҳаммаджон Обидов.\n— Муҳаммаджон ака, сиз «Ахборот» кўрсатувида кўп йиллар ишладингиз. Ўша жамоада ўзига буюрилган вазифаларни бажариб юрган журналистлар ҳам кўп эди. Аммо сиз нуқул “портловчи” материаллар тайёрлаб келардингиз. Бу лавҳалар эфирга кетмасиданоқ ижодий гуруҳ хавотирга тушарди. Қизиқ, бундай материалларни тайёрлаш керакмиди, сизга?\n— Журналистлик фаолиятим давомида ўзим ҳеч қачон мавзу танламаганман. Мавзуни ҳаётнинг ўзи айтиб турарди. Журналистнинг кўриб кўрмасликка, эшитиб эшитмасликка эса ҳаққи йўқ, деб ҳисоблайман. Агар ишим давомида жиддий, сиз айтгандек, “портловчи” кўрсатувлар, лавҳалар тайёрлаган бўлсам, бу менинг замондошларимни қийнаётган ташвишлар, муаммолар, айрим коррупционер корчалонларнинг ўз манфаатлари йўлида мансабларини суиистеъмол қилиб, бошқалар ҳисобига бойишга ҳаракат қилаётганларни кўриб, журналист сифатида бефарқ қарай олмаганимдандир. Бундай материалларнинг қанчалик машаққат билан тайёрланишидан ўзингизнинг хабарингиз бор. Уларни эфирга берганимиздан кейин, давлат раҳбарлари, соҳа мутахассислари жиддий эътибор қаратишарди. Муаммога ечим топиш чоралари ишлаб чиқилар, бартараф этилар, хуллас адолат тикланарди.\n— Ўшандай лавҳалар эфирга кетгандан кейин кўнглингиздан қандай кечинмалар ўтган?\n— Албатта, бундай материаллар намойиш қилинганидан кейин кўрилган чоралар, оддий одамларга етган наф мен учун муҳим бўлган. Режиссёрнинг хонасида, бир бурчакда жимгина, дикторлар репортажимни ўқиб, эфирга узатиб бўлингунича кутиб ўтирардим. Шундан кейингина ойлаб материал тўплаш, ҳужжатлар йиғиш, фактларни қўлга киритиш йўлида чекилган машаққатлар унутилгандай бўларди. Журналист сифатида ўз бурчимни бажара олганим мен учун энг катта бахт эди.\n— «Журналист суриштируви» номли китобингиздан ўзим гувоҳи бўлган, муаммо ва кўзбўямачиликлар ёритилган бир нечта репортаж ҳам ўрин олган. Тўғриси, ўшанда сизга қилинган тазйиқларни ўйлаб, ачинган пайтларим ҳам бўлган. Журналист кўп нарсани ўзи олдиндан сезиб туради. Шундай мавзуларни қаламга олаётганингизда чўчимаганмисиз ҳеч?\n— Ўша пайтда Фарғонадаги йирик-йирик корхоналар бир кишининг назоратида эди. Буни ҳамма биларди. Аммо ҳамма жим эди. Мен эса билиб туриб жим юрганим боис ич-этимни еб юрардим. Бир-икки бор шу мавзуларни ёритишга бел боғлаганимда «Ҳозирмас, қўя турайлик», деган қатъи жавоблар бўлган. Лекин Фарғона вилоятига янги прокурор тайинлангач, бир куни у ҳамма журналистларни бир ерга тўплади. Танишув, биргалашиб ҳаракат қилишга таклифлар бўлди. Бу менга эриш туюлди. Чунки бунақа гаплардан бир иш чиқиши қийин, бу ҳам шунчаки протокол учун айтилган гаплар, деб ўйладим. Аммо учрашув тугаб, тарқалаётган пайтимизда мен унга: «Сизда бир оғиз гапим бор эди», дедим. «Сиз биз журналистлар билан ҳамкорлик қилиш ҳақида гапирдингиз. Аммо журналистларнинг бирортаси ҳеч бир гап айтмади. Аслида уларнинг ичи дардга тўла. Вазият эса ёмон. Масалан, Фарғона нефтни қайта ишлаш заводи(ФНҚИЗ)да бундай ишлар бўляпти, «Кварц» ойна заводида эса бунақа товламачиликлар бор. Ёғ-мой комбинати маҳсулоти – кунжаранинг комбинатдан чиқиш нархи 11 сўму кўчада сотилаётган нархи 65-70 сўм! Салкам етти-саккиз баравар фарқ қилади», деб айрим мисолларни келтирдим. «Буни ҳамма, шу қатори сиздан аввал ишлаган прокурор ҳам кўриб, билиб турган. Энди сиз ҳам кўриб, индай олмасангиз керак», дедим. Шунда у одам ўрнидан туриб кетди. «Муҳаммаджон, қонунийликни таъминлаш йўлида биз ҳамфикр эканмиз, бирлашиб ишлаймиз», деди. Менга вилоят прокурорининг мана шу гапи катта туртки бўлди. Шу ишонч билан мен «Ёғ-мой комбинати»нинг сир сақланган ҳужжатларигача кириб бордим. Бу жуда қийин бўлди. Турли усулларни қўллашга тўғри келди. Ахир, кимдир биров: «Мана бу рақамларни, бу ахборотларни олиб ишлатинг», демайди-ку. Роса уч ой вақт фақат мана шунинг ўзига сарф бўлган. Материал тайёр бўлиб, эфирга узатиш фурсати келганида, айрим катталаримиз турли важ-корсонлар келтириб, «Бу муаммони биз яхшилаб ўрганиб чиқмагунча эфирга бермай турамиз», дейишган. Мен ҳам бўш келмадим:\n— Бу материални бериш, бермаслик сизларнинг ваколатингизда. Мен уни тайёрлаб келдим, холос. Агар бугун шу материал эфирга кетмаса, биринчи имконият бўлди дегунча, унинг видеонусхасини шахсан Президентга етказаман, бу ерда бўлган гапни ҳам шундайлигича айтаман, — дедим.\nЭфирга қўйишди. Ўша куни ҳамма ёқда шов-шув, мени юқорига чақиришди. Мутасаддилар тўпланди, эҳтирослар жунбушга келди… Хуллас, эртасидан бошлаб одамларга, фермерларга, хўжаликларга ёғ, кунжара ва шулха ўз нархида берила бошланди. Ўз ҳақларини қўлга киритган қанчадан-қанча одамларда адолатга, ҳаётга ишонч ортди.\n— Шубҳасиз. Сизнинг бу шижоатингиз, журъатингиз биз ҳамкасбларда ҳам кўтаринки кайфият уйғотган эди. Келинг, шу ўринда устозларни ҳам бир эслаб ўтайлик.\n— Мен телевидениега келганимда бир яхши инсоннинг қўлига тушганман. Бу Ўзбекистон санъат арбоби, жуда кўплаб тележурналистларнинг устози Элбек Мусаев эди. 1968 йили, биринчи босқич талабаси эканимда, ўқишнинг биринчи куни дарслар тугагач, телестудияга келганман. У пайтда Элбек ака «Ёшлик» студиясида ишларди. «Мен келажакда тележурналист бўлмоқчиман, бугун, дарсларни ўтказиб, тўғри сизнинг олдингизга келавердим», дедим.\n— Ўғлим, бу жуда мураккаб касб, яна ўқиш билан баробар олиб боришга тўғри келса, қийин бўлади. Ишлаб кета олармикансиз, — деди.\n— Бу менинг қатъи қарорим. Ишлаб кетаман, — дедим.\nХуллас, Элбек ака мени қанотлари остига олди. У киши нафақат раҳбар, устоз, балки отам каби эди. Кези келганда, пулсиз қолганимни, оч-наҳор юрганимни ҳам сезиб, камзулимнинг чўнтагига беш-ўн сум пул ҳам солиб қўярди. Учинчи курсга ўтганимда чақиртириб, ишга қабул қилиш тўғрисида ариза ёздирди.\n— Қатнаб юрганим яхшимиди, ишга кирсам мажбуриятим кўпайиб кетади, Элбек ака, — дедим.\n— Талаба бўла туриб ҳам қилаётган ишларингиз бу ерда ишлаётганларникидан кам эмас. Эплайсиз, — деди.\nРостанам ўша йилларда «Студентлик олтин даврим», «Интернационал дўстлик клуби» сингари кўрсатувларни ташкил қилган эдим. Булардан ташқари, тайёрлаган очеркларим, лавҳаларимни кўриб-кузатиб юраркан-да. Мен бу инсоннинг номи олдида доимо бошимни эгиб таъзим қиламан.\n— Муҳаммаджон ака, китобларингиз ҳақида ҳам гапириб ўтсангиз.\n— Телевидениеда айтолмаган, унинг форматларига тўғри келмайдиган фикрларимни китобларимга киритганман. «Мен кўрган дунё» номли китобимда мамлакатимизнинг иқтисодий, сиёсий воқеаларига бағишланган, ўзимизда ва хорижий оммавий ахборот воситаларида ёритилган таҳлилий мақолаларим киритилган. «Фарғона журналистикаси» китобимда эса ўтган аср бошларидан то шу кунларгача Фарғона вилояти газета ва журналларида, радио ва телевидениесида фаолият олиб борган журналистларимиз, нашрлар ҳақидаги маълумотлар тўпланган. «Журналистлик суриштирув. Тажриба ва таҳлил» китобимни ёш журналистлар ўқишларини истар эдим. Фаолиятим давомида тўплаган тажрибаларим ёритилган бу каби китобларим ҳаётини шу соҳага бағишлаш истагида бўлган ёшлар учун бир қўлланма ўрнини ўтаса, деб умид қиламан.\n— Муҳаммаджон ака, ҳамкасб сифатида соҳага оид суҳбатимизни давом эттирадиган мавзулар кўп. Сизни жамоатчилик яхши танийди. Ҳурматлашади. Касб байрами арафасида фурсат топиб суҳбатлашганингиз учун Сизга раҳмат. Соғ бўлинг.\nМуслимбек Йўлдошев суҳбатлашди.


ГлавнаяИнвестор қидираётганлар учун\nХТТБ иштирокида банкларнинг кедит линиялари бўйича ссудалар бериш тўғрисидаги маълумотлар\nҚарз олувчига қўйиладиган талаблар\nКредит линияси маблағи йўналтириладиган соҳа\nКредит линиясининг йўналтириш мақсади\nМузлатгичлар сотиб олиш, иссиқхона мажмуасини яратиш, қишлоқ хўжалиги маҳсулотларини, мева – сабзавотларни қайта ишлаш, тозалаш, калибрлаш, қуритиш, асбоб-ускуналар ва қишлоқ хўжалиги техникаларини сотиб олиш, интенсив боғларни яратиш.\nҲар бир молиялашириладиган кредитнинг минимал ҳамда максимал суммаси\nИнвестицион кредитлар учун 2 000 000,0 АҚШ доллари, айланма маблағлар учун 200 000,0 АҚШ доллари.\nИнвестицион кредитлар учун 10 йил, айланма маблағлар учун 18 ой\nКредитнинг йиллик фоиз ставкаси\n( 6 ойлик Либор + ўзгарувчан спред 0,77 % + Молия вазирлигининг 0,2 % ставкаси + банкнинг 2,5 % ставкаси)\nИнвестицион кредитлар учун 3 йил, айланма маблағлар учун 9 ойгача\nКредит бериш шакли\nШартнома бериш учун маблағларни етказиб берувчининг ҳисоб варағига ўтказиш\nЛойиҳани молиялаштиришда қарз берувчининг улуши\nЛойиҳа қийматининг 20% идан кам бўлмаган миқдорда\nКредит ёрдамида ускуна сотиб олинадиган мамлакатлар рўйхати\nГаровга қўйиладиган талаблар\nҚонунда назарда тутилган бўлиши керак\nХарид қилинган ускуна ва мосламалар учун гаровни олишга фоиз нисбати қандай\nЛойиҳа амалга ошириладиган ҳудудлар\nКредит олиш учун керакли ҳужжатлар рўйхати\nЎзбекистон Республикасининг 02.03.2000 йилдаги банкларда кредит ҳужжатларини юритиш тартиби тўғрисидаги №906 сонли Низом\nОТБ иштирокида банкларнинг кедит линиялари бўйича ссудалар бериш тўғрисидаги маълумотлар\nМузлатгичлар сотиб олиш, иссиқхона мажмуасини яртиш, қишлоқ хўжалиги маҳсулотларини, мева – сабзавотларни қайта ишлаш, тозалаш, каибрлаш, қуритиш, асбоб-ускуналар ва қишлоқ хўжалиги техникаларини сотиб олиш, интенсив боғларни яратиш.\nҲар бир молиялаштириладиган кредитнинг минимал ҳамда максимал суммаси\n5 000 000,0 АҚШ долларигача\nЙиллик 6,0 %\nКамида 20 % аёллар учун иш ўрни яратилади\nХалқаро тикланиш ва тараққиёт банки иштирокидаги 'Фарғона водийсида қишлоқ тадбиркорлигини ривожлантириш' лойиҳаси кредит линияси тўғрисида маълумот (IBRD)\nЖами жалб этиладиган маблағлар\n20 000 000,0 АҚШ доллари;\nМаблағларлар жалб этиш муддати\n5 йил имтиёзли давр билан 25 йил муддатгача;\nФойдаланувчи хўжалик субъектлар\nФермер ва деҳқон хўжаликлари, қишлоқ хўжалик соҳасидаги кичик бизнес субъектлари;\nЛойиҳада иштирок этадиган ҳудуд\nҚишлоқ хўжалиги маҳсулотларини етиштириш ва қайта ишлаш, қишлоқ жойларда хизмат кўрсатиш тизимини кенгайтириш, шунингдек, туризм ва ҳунармандчиликни ривожлантириш;\nАҚШ доллари ва миллий валютада;\n– Кичик тадбиркорлик субъектлари учун – 125 000,0 АҚШ долларигача;\n– Кластер хўжаликларини ривожлантириш учун – 2 000 000,0 АҚШ долларигача (айланма маблағлар учун 200 000,0 АҚШ долларигача);\n– Инвестицион лойиҳалар учун 3 йиллик имтиёзли давр билан 10 йил муддатгача;\n– Айланма маблағларни тўлдириш учун\n18 ой муддатгача.\n– АҚШ долларидаги кредитлар учун 6,84% (6 ойлик Либор ставка + ўзгарувчан спред + Молия вазирлиги маржаси + банк маржаси 3% миқдорида);\n– Сўмдаги кредитлар бўйича қайта молиялаш ставкаси миқдорида ва банк маржаси 5% миқдорида.\n– 0,25% миқдорида бир марталик тўлов;\n– йиллик 0,25% миқдорида ўзлаштирилмаган ресурслар учун фоиз.\nБенефициарнинг лойиҳадаги улуши\nБенефициар, яъни лойиҳа ташаббускори лойиҳада\nкамида 20%гача улушига эга бўлиши зарур. Бунда унинг улуши асосий фондлар ва пул кўринишида бўлиши мумкин.\nЛойиҳа доирасида қайси давлатлардан маҳсулотлар сотиб олиниши мумкин\nФақат Фарғона водийсидаги лойиҳалар молиялаштирилади.\nХалқаро қишлоқ хўжалигини ривожлантириш жамғармаси иштирокидаги 'Қишлоқ хўжалигини диверсификация ва модернизация қилиш' лойиҳаси кредит линияси тўғрисида маълумот (IFAD)\n5 000 000,0 АҚШ доллари, шундан\n– Қишлоқ хўжалигини модернизациялаш ва диверсифи-кациялаш йўналиши учун 4 000 000,0 АҚШ доллари;\n– Ёшлар учун 1 000 000,0 АҚШ доллари.\nФермер ва деҳқон хўжаликлари, қишлоқ хўжалиги соҳасидаги кичик бизнес субъектлари ҳамда хусусий тадбиркорлар;\nҚишлоқ хўжалигининг барча соҳалари (пахта, ғалла етиштириш ва савдодан ташқари)даги инвестицион лойиҳалар ва айланма маблағларни тўлдириш молиялаштирилади;\n– Қишлоқ хўжалигини модернизациялаш ва диверсифи-кациялаш йўналиши учун 10 000,0 АҚШ долларидан\n500 000,0 АҚШ долларигача;\n– Ёшлар учун 5 000,0 АҚШ долларидан 50 000,0 АҚШ долларигача.\nАҚШ долларидаги кредитлар бўйича дастлабки 10 йил мобайнида 6,5 %, сўмдаги кредитлар бўйича 21 %;\n5%дан 20%гача улушига эга бўлиши зарур. Бунда унинг улуши асосий фондлар ва пул кўринишида бўлиши мумкин.\nҚарздорларнинг камида 30%ини аёл тадбиркорлар ташкил этиши лозим.\nАКА Банк (Германия) кредит линияси\n12 000 000,0 Евро;\nГермания ва Австрия давлатларидан технологик ускуна ва махсус техника сотиб олиш;\nКамида 500 минг евро;\n24 ой имтиёзли давр билан 120 ой муддатгача;\nҲар бир лойиҳа бўйича алоҳида белгиланади;\n– 0,3-1,0 % бир марта кредит суммасидан;\n– йиллик 0,3-1,0 % миқдорида ўзлаштирилмаган ресурслар учун фоиз.\nГермания ва Австрия;\nКредит экспортер давлатининг Экспорт Кредит Агентлиги суғурта полиси остида ажратилади. Импорт шартноманинг 85% гача молиялаштирилади.


ҲЕЧ ҚАЧОН ТАСЛИМ БЎЛМАНГ! » Бой бўлишни истаганлар учун\nbiznestrener.uz » Бош сахифа » ҲЕЧ ҚАЧОН ТАСЛИМ БЎЛМАНГ!\nВақти: 14-04-2014, 00:01\nМотив – бу нима? Менинг фикримча, бу ҳар бир шахсга хос эҳтиёж бўлиб, олдинга интилиш учун зарур бўлган бир сабабдир. Менга шахсий мотивацияни оширувчи ибратли фикрларни ўқиш ва уларни йиғиб бориш жуда ҳам ёқади! Шунинг учун менга ёққан ибратли сўзлар ва фикрларни сиз билан баҳам кўрмоқчиман! Қуйида нима учун ҳеч қачон таслим бўлмаслик лозимлиги тўғрисидаги фикрлар билан ўртоқлашмоқчиман.\nХонангизнинг деворига осиб қўйинг ва баъзи-баъзида уларни ўқинг, ушбу сўзлар сизга илҳом бағишлашига ишонаман:\nТоки сиз тирик экансиз, барча нарсанинг иложи бор. Фақатгина бир сабаб узрли бўлиши мумкин, бу ҳам бўлса ўлимдир. Токи сиз тирик (соғ-саломат ва озод) экансиз, сизда муваффақиятга эришиш учун кўп маротаба уриниш имкони бор.\nРеалист бўлинг. Бирон-бир нарсани биринчи мартадан ўзлаштириш эҳтимоли жуда ҳам кам. Барча нарса вақтни талаб этади. Ўрганиш жараёнида сиз кўп маротаба хатоларга йўл қўйишингиз мумкин. Улардан сабоқ олинг.\nСиз кучлисиз. Сиз ўйлаганингиздан ҳам кўра кўпроқ кучлисиз. Муваффақиятга эришиш жараёнида кичик бир омадсизлик сизни тўхтата олмайди. Ҳатто 10, 100, 1000 марта омадсизликка учрасангиз ҳам камлик қилади.\nЎзингизни кўрсатинг. Агар сиз бошқа инсонларга ўхшаб, таниқли бўлишга интилмасангиз, бу сизнинг заифлигингиз ҳисобланади ва таслим бўлаётганингдан дарак беради. Дунёга ва ўзингизга — ўзингизни кўрсатинг. Сиз муваффақиятсизликка таслим бўлганингиздагина учрашингиз мумкин.\nБу нарса олдин ҳам бажарилганми? Агар кимдир бу нарсани бажарган бўлса, сиз ҳам бу нарсага қодирсиз. Ҳатто дунёдаги ягона инсон, сиз истаётган бу ишни бажарган бўлса ҳам. Бу сабаб сизга, ҳеч қачон таслим бўлмаслик учун етарли бўлиши керак.\nЎз орзуларингизга ишонинг. Ўзингизга хиёнат қилманг. Ҳаётда сизнинг орзуларингиз ҳеч қачон ушалмайди деб айтадиган кўп инсонлар учрайди. Ҳеч кимга орзуларингизни бузишига йўл қўйманг.\nСизнинг оилангиз ва дўстларингиз. Сабот билан олдинга интилишда, яхши кўрган инсонларнинг сизни илҳомлантиришларига ижозат беринг. Эҳтимол сиз вазиятга янгича нуқтаи назардан қарашингиз, кўпроқ ўрганишингиз, кўпроқ синашингиз лозимдир, бироқ ҳеч қачон таслим бўлманг.\nАҳволи сиздан ҳам оғирроқ инсонлар бор. Шу вақтнинг ўзида ҳам сиздан кўра ёмонроқ вазият ва ташқи муҳит шароити аянчли аҳволда бўлган кўпгина инсонлар мавжуд. Сиз фаол ҳаракат фаолиятидан воз кеча оласизми? Сиз ҳатто ўз оёғида юришга имкони бўлмаган инсонлар ҳақида ўйланг.\nДунёни яхши томонга ўзгартиринг. Сиз ният қилган нарсаларингизга эришиб бўлганингизда, сиз ўз муваффақиятларингиздан дунёни ёки алоҳида инсонлар ҳаётини ўзгартириш мақсадида фойдаланишингиз мумкин.\nСиз бахтли бўлишга арзийсиз. Ҳеч кимга бу фикрга қарама-қарши сўзларни айтишига ижозат берманг. Сиз бахтли бўлишга ва омадга эришишга арзийсиз. Бу кайфиятни сақлаб қолинг ва ўз мақсадларингизга эришиш йўлида ҳеч қачон таслим бўлманг.\nБошқаларни илҳомлантиринг. Таслим бўлишдан воз кечиб, бошқа инсонлар учун илҳомлантирувчи манбага айланинг. Сиздан таслим бўлмаслик борасида илҳомланган инсон, ким билади, нималарга эришади? Қандай чўққиларни забт этади?\nСиз ғалабага жуда ҳам яқинсиз. Кўпинча, таслим бўлишингизни ҳис қилаётган вақт, сиз муваффақиятга эришиш остонасига жуда ҳам яқин турган бўласиз. Сиз ўз вақтингизнинг ҳар онида омадга яқин бўласиз. Шунинг учун таслим бўлманг!\nМуаллиф: Жаноб И\nМуваффақиятли кишига хос 10 та фазилат


ЎзА - Германияда Алишер Навоийга эҳтиром кўрсатилди\nГерманияда Алишер Навоийга эҳтиром кўрсатилди\nГерманиянинг Франкфурт-Майн шаҳрида буюк аллома Алишер Навоий таваллудининг 579 йиллигига бағишлаб маънавий-маърифий тадбир ўтказилди.\n2019 йилнинг декабрь ойида Франкфурт-Майн шаҳридаги Ўзбекистон Бош консулхонаси ҳамда “Ҳумо” Ўзбек-Олмон маданий жамияти томонидан “Ўзбек тили ва маданияти” ўқув курслари йўлга қўйилган эди. Бу ерда ҳафтанинг ҳар якшанба кунлари мактабгача ва мактаб ёшидаги болалар учун дарслар ўтилмоқда.\nНавоийхонлик кечаси ана шу ўқув курслари доирасида Ўзбекистон ёшлари умумжаҳон ассоциациясининг Германиядаги вакиллиги ҳамкорлигида ташкил этилди. Унда Германиянинг турли шаҳарларидан келган 80 нафарга яқин ватандошимиз, уларнинг фарзандлари, немис маданияти ва жамоатчилиги вакиллари ҳамда журналистлар иштирок этди.\nТадбирда ўзбек тилида саводхонлигини ошираётган ёшлар ва тадбир иштирокчиларига Навоий даҳоси, унинг ҳаётий маслаклари ва ижод йўли ҳақида маълумот берилди. Буюк бобомиз асарларидан намуналар ўқилди. Айниқса, ёшлар ўртасидаги ғазалхонлик танлови барчага манзур бўлди.\nКечада отаси асли ўзбекистонлик бўлган “Арабески” мусиқа гуруҳи солисти Михаэла Роуз ҳам қатнашиб, ўзбек тилидан илк сабоқларини олди. Жаҳонга машҳур гуруҳ вакили ўзбекона дастурхон тузаш одати, миллий таомимиз – паловнинг тайёрланиши билан танишди.\nЎзбекларнинг меҳмондўстлиги-ю, ўз тарихи, маданияти, урф-одатлари ва тилига бўлган юксак эҳтиромидан таъсирланган германиялик машҳур қўшиқчи ўз эҳтиросларини яширолмай қуйидагиларни айтиб ўтди.\n– Навоий таваллуди муносабати билан уюштирилган тантанали маросимда иштирок этаётганимдан мамнунман, – деди Михаэла Роуз. – Томирларимда оқаётган қон мени Ўзбекистон, унинг маданияти ва урф-одатлари билан чамбарчас боғлаб туради. Бундан бир неча йил олдин отамнинг асли ўзбекистонлик эканини билганимдан буён бу юртга бориш, қариндошларим билан кўришиб, улар билан доимий алоқани йўлга қўйиш орзуси билан яшамоқдаман. Ҳозирги кунда энг муҳими иккинчи она тилим – ўзбек тилини ўрганиб, ўзбекларнинг яшаш тарзи, миллий анъаналари билан яқиндан танишмоқчиман. Шу боис Ўзбекистонга бориш, иккинчи ватаним билан яқиндан танишиш, ушбу юртни нафақат Германия, шунингдек, бутун дунёда кенг танитиш йўлида концерт ва бошқа тадбирлар кўринишидаги турли лойиҳаларни режалаштираяпман.\nТадбирда ташкилотчилар томонидан иштирокчилар ва барча болажонларга эсдалик совғалари топширилди.


Ўзбекистондаги Навоий тоғ-металлургия комбинати Марказий Қизилқумдаги "Амантайтау" конидан олтин қазиб олиш ишларини қайта бошлади.\nРегнум агентлигининг комбинат расмийсига таяниб пайшанба куни хабар беришича, аввал бу кон Британия билан ҳамкорликда ташкил этилган "Амантайтау Голдфилдз" ширкатига тегишли эди.\n"Амантайтау Голдфилдз" мазкур конни 2003 йилда ишга туширган. Қўшма корхона акцияларининг 50 фоизи Oxus Gold, 40 фоизи Ўзбекистон геология ва минерал заҳиралар давлат агентлиги ва 10 фоизи Навоий тоғ-металлургия комбинатига тегишли бўлган.\n2011 йилда Ўзбекистон ҳукумати кўшма корхона фаолиятини самарасиз, деб баҳолаган ва корхонани ликвидация қилган эди. Шундан сўнг Oxus Gold халқаро арбитражага мурожаат қилган. Бироқ 2015 йилда халқаро арбитраж трибунали Британия ширкати аризасини қаноатлантирмаган.\nХабарда айтилишича, "Амантайтау" кони жорий йил январь ойидан қайта ишга туширилган.Ундан йилига 1 миллион тонна маъдан қазиб олинади.\nАввалроқ Навоий тоғ-металлургия комбинати 2022 йилгача лойиҳавий қиймати 332 миллион 700 минг доллар бўлган учта олтин конини ишга туширишни режалаётганди хабар қилинган эди.\nНавоий тоғ-металлургия комбинатида йилига 70 тонна олтин ишлаб чиқарилади.


Өзбекистан Республикасы Президенти Уллы Мәртебели Мырза Шавкат Мирзиëевқа\nBas bet / https://sovminrk.gov.uz/qr/news/category / Өзбекистан Республикасы Президенти Уллы Мәртебели Мырза Шавкат Мирзиëевқа\nСиз бенен ушырасыў мен ушын үлкен ҳүрмет болды. Сизге, Өзбекистан Республикасы ҳүкимети ҳәм халқына жақында елиңизге сапар етиўим ўақтында көрсетилген жоқары миймандослық ҳәм шын жүректен көрсеткен қабыллаўыңыз ушын шын кеўилимнен миннетдаршылық билдиремен.\nУшырасыўымызда Сиз айтқан ҳәм Сизиң басламаңыз бенен ислеп шығылған 2017-2021 жылларға мөлшерленген Ҳәрекетлер стратегиясы тийкарында Өзбекистан Республикасын буннан былайда раўажландырыў бойынша бағдарламаңыз менде үлкен тәсир қалдырды. Усы ҳүжжет БМШ Турақлы раўажланыў мақсетлери ҳәм 2030-жылға шекем турақлы раўажланыў бағдарламасы менен үнлес болып, Өзбекистан ҳәм Бирлескен Миллетлер Шөлкеми арасындағы бирге ислесиўди еле де кеңейтиў ушын тийкар сыпатында хызмет етиўи мүмкин. Сизиң қоңсы мәмлекетлер менен бирге ислесиўди жеделлестириў бағдарындағы ҳәрекетлериңизди толық қоллап-қуўатлайман. БМШ Сизиң ҳүкиметиңизди улыўмалық мақсетлеримизге, соның ишинде, Турақлы раўажланыў мақсетлерин әмелге асырыў, регионлық бирге ислесиўди беккемлеў ҳәм превентив дипломатияны раўажландырыў барысындағы мақсетлерге ерисиў ушын қоллап-қуўатлаўға таяр.\nСиз ҳәм ҳүкиметиңизге БМШның Орайлық Азияда превентив дипломатия бойынша регионлық орайды толық қоллап-қуўатлап атырғаныңыз ҳәм бирге ислесип атырғаныңыз ушын шын жүректен миннетдаршылық билдиремен.\nОрайлық Азияға сапарымның тийкарғы мақсетлеринен бири болған Нөкис ҳәм Мойнаққа барыўыма көмеклескениңиз ушын айрықша рахмет айтаман. Арал теңизи тезлик пенен қурып баратырғаны мени қатты тәшўишке салды ҳәм бул апатшылықтан қыйыншылық көрип атырған халық пенен ушырасыўдан жүдә тәсирлендим. Исендирип айтаман, БМШ Сизиң усы апат ақыбетлерин сапластырыў жолындағы ҳәрекетлериңизди буннан кейин де қоллап-қуўатлаўға таяр.\nҲүкиметиңиз сапарым даўамында кең логистикалық жәрдем көрсеткени сапарымның табыслы өтиўинде әҳмийетли роль ойнады. Буның ушын да миннетдаршылық билдиремен.\nУллы жипек жолының дурданаларынан бири болған гөззал Самарқандты және бир мәрте көргенимнен жүдә қуўанышлыман. Мәдениятлар кесилиспесинде жайласқан бул қаланың көп әсирлик тарийхы ҳәм көп қырлы мәденияты бүгин де пүткил дүнья жүзи ушын үлги болып қалмақта.\nӨзбекистан Республикасы БМШ менен исенимли бирге ислесип атырғанлығы ушын миннетдаршылық билдиремен ҳәм Өзбекистан халқының мәпи жолында бирге ислесиўимизди даўам еттириўимизди сабырсызлық пенен күтемен.\nУллы Мәртебели Мырза, Сизге болған жоқары ҳүрметимди қабыл еткейсиз.\nШын жүректен ҳәм хақ нийетли тилеклер менен\nБМШ Бас хаткери\nSa'ne: 31.07.2017 08:48, 4416 ma'rte ko'rip shi'g'i'ldi'


ИнтерФУТБОЛ :: «Барселона» жавоҳири – Карлес Аленья\n«Барселона» жавоҳири – Карлес Аленья\nЭҳтимол, «Барселона»нинг энг яхши таркиби Пеп Гвардиола даврида бўлгандир?!\nЎшанда клубнинг етакчи футболчилари маҳаллий академия тарбияланувчилари эди. Хави, Иньеста, Бускетс, Пике, Педро, Пуйоль ва Мессилар клубга болалик пайтларида келибгина қолмай, муваффақиятли фаолиятга замин ярата олишди.\nСўнгги йилларда эса «Барса» мухлислари ротация масаласига ўзгача ёндашувнинг гувоҳига айланишмоқда. Хавининг ўрнига хорватиялик ярим ҳимоячи Иван Ракитич келди, клубга бразилиялик Неймар ва уругвайлик Луис Суареснинг келиб қўшилиши эса Педронинг асосий таркибдан сиқиб чиқарилишига сабаб бўлди.\nЎтган йилнинг ёзида буюк Андрес Иньестанинг ўрнига ким келиши ҳақида кўплаб гап-сўзлар урчиди, ахир 33 ёшли даҳонинг ўйинга таъсири йил сайин камайиб бораётгани маълум-ку.\nТаклиф этиладиганлар рўйхатига тушганлар орасида Филиппе Коутиньо («Ливерпуль») ҳамда Марко Верратти («ПСЖ»)лар бор эди. Улардан бири қишки трансферлар ойнасида Каталонияга кўчиб ўтди.\nМазкур ҳолатда Тьяго Алькантара масала ечимида муҳим ўрин тутиши ҳам мумкин эди, лекин Ла масия тарбияланувчиси 2013 йилдаёқ «Бавария»га пуллаб юборилганди.\nЎта бой тарихга эга «Барселона»нинг бундай муаммоларни ҳал қилишда энг аввало, асосий эътиборини «Барселона Б»даги ёш иқтидор эгалари ёки Хувенилга қаратиши эҳтимол тўғри бўлар. Бироқ мухлислар кутишни исташмаётган ҳозирги пайтда клуб таваккалга қўл уролмасди.\nШунга қарамай, Эрнесто Вальверде жамоаси остонасида турган ёшлар орасида Карлес Аленьядек футболчи борлигини ҳам ёддан чиқармаслик лозим.\nАввалги йили ўринбосарлар таркибидаги ажойиб ҳаракатлари билан барчани қойил қолдирган 19 ёшли йигит асосий жамоада ҳам бир неча бор майдонга тушишга улгурди.\nКарлес Аленья ким ўзи?\nКарлес Аленья 7 ёшлигида кириш синовларидан муваффақиятли ўтиб, «Барселона» тизимига келиб қўшилди. У Ла масия таркибида ўсиб борди ва 2015 йили - 17 ёшида «Барселона Б»да ўйнади.\nЯрим ҳимоянинг ҳар икки қанотида ўзини яхши томондан кўрсата билган Аленья 18 марта бошланғич таркибда майдонга тушди, 2 бор рақиблар дарвозасини маҳв этди.\nПлеймейкер шунингдек, Испаниянинг турли ёшдаги термаларига жалб қилинди ва ҳатто U-19 миллий термани сардор сифатида майдонга бошлаб чиқди.\nИюнь ойи охирларида имзоланган 3 йиллик шартномага қадар Аленьянинг Англияга кўчиб ўтиши тўғрисида гап-сўзлар пайдо бўлди. «Манчестер Юнайтед», «Тоттэнхэм», «Эвертон» ва «Ньюкасл» унга қизиқиш билдиргандилар.\nАленья 3 марта «Барселона»нинг асосий жамоаси сафига захирадан майдонга туширилди ва ҳозирча ягона бўлиб турган голини Қирол кубоги доирасида ўтказилган баҳсда «Эркулес» дарвозасига урди.\n«Марадона» тахаллусини олганига қарамай, Аленьянинг ўзи кўпроқ Иньестага ўхшаб ҳаракатланишини айтади. Фанатлар томонидан бундай аталишига сабаб - ташқи кўриниши ва жисмоний томондан аргентиналик афсонага ўхшайди.\nАленья шунингдек, ярим ҳимоянинг ўнг тарафида кўпроқ фойда келтира олишини таъкидлайди: «Мен ёқтириб ҳаракат қиладиган позиция - ўнг қанот, чунки марказга эркин ўтиб ҳаракатланишим мумкин».\nАммо бизнингча, унинг ўйини кўпроқ «Монако»нинг собиқ футболчиси, «Манчестер Сити» билан шартнома имзолашга улгурган Бернарду Сильвани эслатиб юборади.\nБоиси, у ҳам эркин ҳаракатланиш учун оператив кенгликка эга бўлишни истайди ва бу билан рақиб жарима майдонига йўл топиш ёки аниқ зарба бериш имконини яратишни хоҳлайди.\nЛа масиялик футболчининг ўзига хос томонлари сифатида унинг тўпни назорат қила олиши ва техникасини айтиш мумкин. Бу эса, футболчига босимдан қутулиш ва жамоа устунлигини таъминлаш имконини беради.\nАленья шунингдек, узоқ масофадан зарбалар йўллай олади. Майдондаги интеллекти ҳам «Барса»нинг ёш футболчиларига хос: майдонни яхши кўра олади, тўпни рақибга олдириб қўймаслик учун гавдасидан оқилона фойдаланади.\nЎтган мавсум Карлес Аленьянинг ўйинини «кўк-анорранглилар»нинг собиқ етакчиси Луис Энрике шундай баҳолаганди: «У шубҳасиз, бир нечта жиҳатларини кучайтира билиши шарт. Биз ундан кўп нарса кутяпмиз ва ўсишда давом этиши учун қўлимиздан келган ёрдамни аямаймиз».\nБалки, Энрике Аленьянинг тўпсиз ҳаракатланишларини назарда тутгандир? Футболчининг ўзи ҳам ҳимоядаги камчиликларини билади ва айнан бу нарса унинг асосий нуқсонларидан бири эканлигини тан олишини айтиб, бу борада изланишда давом этишини таъкидлайди: «Менинг кучсиз томоним — ҳимоя. Ҳужумкор футболчи сифатида ўйиннинг бу қисмини эгаллаш мен учун анча қийин кечяпти».\nАгар у буни уддалай билса ва ўсишга эриша олса, у ҳолда яқин йилларда «Барселона»нинг бошланғич таркибидан ўрин олиш имкони ортиши шубҳасиз ва клубга Хави, Иньеста ва Мессилар даврини қайтариши мумкин.\nЖамоанинг ҳозирги бош мураббийи Эрнесто Вальверде ёш йигитга бундай имконни албатта тақдим этади.


Баҳор ва куз ойлари тўйлар мавсуми эканлиги ҳечкимга сир эмас. Мазкур йилнинг куз ойи эса, санъаткорларимиз учун анчайин омадли бўлди, десакянглишмаймиз.\nБиргина ўтган ойнинг ўзида машҳурлардан бир эмас, нақ учнафари висол оқшомларини нишонлашди...\nАввалига ўз фаолиятини “Офарин” ансамблида бошлаган раққоса ЗаринаАҳмедовани кўпчилик Ўзбекистонда хизмат кўрсатган артист Алишер Файзнинг “Зуҳрахоннинг рўмоли” клипиорқали яхши танишади. Раққосанинг тўйи баъзи оилавий сабабларга кўра, мазкур йилга қолдирилганди. Иккийиллик севги соҳиблари ва ниҳоят 19 октябрда ўз бахт тўйини яқинлари билан нишонлашди. БЎЙДОҚЛИК БИЛАН ХАЙРЛАШДИ!\n“Афруз” гуруҳи вакили Жамшид шу кунгачабўйдоқлар рейтингининг етакчи поғоналарини эгаллаб келаётганди. 28 октябрь куни эса, хонанда бўйдоқлик биланхайрлашиб, севган қизига уйланди. Уларнинг қувончли кунида барча яқинлари ва эл ардоғидаги санъаткорлархизматда бўлишди.\nХонандаларга ёзиб берган шеърлари орқали танилган шоир Аҳад Қаюм эса, 31 октябрь куни бахтли кунининишонлади. Юлдуз исмли қиз билан ҳаётини боғлаган Аҳад, тасодифий учрашуви бахтли якун билан тугаганиданбеҳад шод! Энг қизиғи, беш ойлик танишув мобайнида шоир бўлажак рафиқасига бағишлаб, “Юлдузим менинг” номликитобини нашрдан чиқарди. Оилавий ҳаётга қадам қўйганмашҳурларга фақат қувончли дақиқалар ҳамроҳ бўлишини тилаб қоламиз! Алия ТУЛЕМБАЕВА тайёрлади


Қабоҳат ботқоғига ботган куёв: Самарқандда мудҳиш қотиллик юз берди\n11:50 / 29.11.2017\nФарзандининг бахту иқболини кўришни хоҳламайдиган ота-она бўлмаса керак. Шундай бўлгач, жигарбанди балоғат ёшига етган вақтда уйлантириш ёки турмушга бериш пайига тушади. Самарқанд туманида истиқомат қилувчи Самариддин Тошев (исм-фамилиялар ўзгартирилган) қизининг кўзи ожизлигидан қанчалик изтироб чеккан бўлса, вақти соат келиб унга совчилар келганида шунчалар қувонди. Куёв бўлмиш Аҳаджон Фозиловнинг ўн саккиз ёшда бўлишига қараб ўтирмади. Ўзича “тенги чиқса, текинга бер”, деган халқ нақлига амал қилиб, тўй ҳаракатига тушди. Тўй бўлиб ўтгач, анча хотиржам бўлди. Самарқанд шаҳридаги квартирасини ёшлар ихтиёрига бериб қўйди. Афсуски, унинг бу хотиржамлиги узоққа чўзилмади. Касалхонада даволанаётган вақтда қўнғироқ қилган акасидан шум хабарни эшитди-ю, бошидан ҳуши учди, деб ёзади “Ҳуқуқ” газетаси.\nАввалига тинч-тотув яшаган икки ёш кўп ўтмай, арзимаган сабаблар устида жанжаллашадиган бўлиб қолишди. Аслида бундай келишмовчиликлар деярли барча оилада бўлиб туради. Бундай вазиятда эр-хотиндан бири овозини баландлатса, иккинчиси паст келиб, имкон қадар жанжалнинг олдини олиши керак. Қолаверса, бир кун жанжал бўлган хонадондан қирқ кун барака кетади, деган гап ҳам бор. Аҳаджон эса ёшлик қилдими ёки бошқа сабаб биланми, хуллас, бундай “ғиди-биди”ларга тоқат қилолмади. Ўтган йилнинг август ойида уйдан бош олиб чиқиб кетди.\nТурли ишлар билан ўзини овутиб юрар экан, хотинини “йўқ қилиш” режасини туза бошлади. Аввалига бу фикрни миясидан чиқариб ташлашга ҳаракат қилди. Бироқ бора-бора қарори қатъийлашиб, бу қабиҳ ишдан ўзини қайтара олмади.\nУмид билан бир ёстиққа бош қўйган умр йўлдоши ҳам бировнинг арзандаси эканлиги, биринчи гуруҳ ногиронлиги, вақти келиб унга оталик бахтини инъом этиши, қолаверса, бу иши учун жиноий жавобгарлик ҳам белгиланганлигидан кўз юмди. Ачинарлиси, қабиҳ ишини амалга оширишда вояга етмаган ўспирин – 2000 йилда туғилган Хурсанд Шаватовнинг ёрдамидан фойдаланди, уни ҳам ўзи қазиган чоҳга туширди.\nХ.Шаватовни бошлаб уйига келган эрини хотини яхши кутиб олди. Дастурхон ёзиб, овқат ҳам пиширди. Танаввул қилишганидан кейин телевизор кўриб ўтирган Хурсандни қолдириб, ўзлари бошқа хонага ўтишди. Бироздан кейин Аҳаджон қайтиб чиқди ва чўнтагидан кичкина пичоқча олиб, стол устига қўйди-да, Хурсандга ўзи ҳозир кириб хотинини бўғишини, у эса шу пичоқча билан уни ўлдириши кераклигини тайинлади. Шунингдек, телевизорнинг овозини ҳам баландлатиб қўйди. Дарҳақиқат, кўп ўтмай қўшни хонадан аввалига шовқин, кейин Аҳаджоннинг “Тез бу ёққа кел”, деган овози эшитилди. Хурсанд шу заҳоти пичоқча билан қуролланиб, ўша томонга отилди. У ичкарига кирганда, Аҳаджон хотинини бўғиб турар, аёл эса қўлидан келганча унга қаршилик кўрсатарди. Хурсанд вақтни ўтказмай, буйруқни бажаришга киришди. Шу вақтда жабрдийда жон ҳолатда унинг қўлидан пичоқчани тортиб олади. Хурсанд ошхонага югурди. У ердан бошқа пичоқ олиб келиб, яна ишга киришди. Кейин пичоқни Аҳаджонга берди...\nАёл жимиб қолгач, ҳайвон қиёфасидаги бу кимсалар хонадаги шкафларни титкилаб, пул қидиришга киришди. Кўрпачалар орасидан 15 минг сўм чиқди. Пулни чўнтагига солиб, хотинининг қулоғидаги зиракларни ҳам ечиб олди. Сўнгра йўлакда ётган кўрпачани ёқиб, жуфтакни ростлашди. Уйни ёқиб юборсак, жиноятнинг изи ёпилади, деб ўйлашганди, бироқ...\nКўп ўтмай, қўшнилар уйдан тутун чиқаётганини пайқаб қолишди. Эшикни ҳар қанча тақиллатишса-да, ҳеч ким очмагач, ёнғин хавфсизлиги бўлими ҳамда милицияга хабар қилишди...\nСуд томонидан ожиз аҳволдаги фуқарони қасддан ўлдирган Аҳаджон Фозиловга 19 йил муддатга, Хурсанд Шаватовга эса 14 йил муддатга тарбия колонияларида ўташ шарти билан озодликдан маҳрум этиш жазоси тайинланди.


Фоторепортаж: Ўш шаҳрида «Ўлмас полк» юриши ўтди - ҚИРҒИЗИСТОН ЯНГИЛИКЛАРИ\nФоторепортаж: Ўш шаҳрида «Ўлмас полк» юриши ўтди\nЎшда 9-май Ғалаба кунида Улуғ Ватан уруши қаҳрамонларининг хотирасига бағишланган «Ўлмас полк» юриши бўлиб ўтди. Мэриянинг маълумотида ғалабанинг 77 йиллигига бағишланган юришга жами 4 минг нафарга яқин одам келган.\nЮриш Ўш миллий драма театридан бошлаб, марказий майдондаги «Мангу олов» мемориал мажмуасигача давом этди. Унга уруш қатнашчилари, фронт ортида меҳнат қилганлар ва шаҳар турғунлари қатнашди.\nЎш шаҳрида Улуғ Ватан урушининг 4 фахрийси ва 6 тил меҳнатчиси яшайди.\nБишкекда ҳам Улуғ Ватан урушининг қаҳрамонлари хотирасига бағишланган «Ўлмас полк» юриши ўтди. Унга жами 3 мингдан ортиқ одам қатнашди.\nПрезидент Садир Жапаров 9-майда Бишкек шаҳридаги Ғалаба майдонида Улуғ Ватан урушидаги ғалабанинг 77 йиллигига бағишланган митинг-реквиемга қатнашиб, фахрийлар ва фронт ортида меҳнат қилганларни қутлади.\n2020-йилдан пандемия бошланганидан тортиб Ғалаба кунига бағишланган «Ўлмас полк» ва бошқа байрам тадбирлари бўлмаган. Шунингдек бу йил мамлкатда 9-майда Ғалаба кунига бағишланган парад ўтмади.\nСуратларнинг муаллифи: Тойчубек Боронбаев/Kloop\nАввалги мақолаФото репортаж: Бишкекда Ғалабанинг 77 йиллигига бағишланган марш ўтди\nНавбатдаги мақолаПрезидентнинг расмий аккаунтидан журналистни камситувчи изоҳ ёзилди


16:20 / 01.02.2018 1728 pdf Ўқиш режими + -\nҲаром ойга ҳаром ой. Ҳаром қилинган нарсаларда қасос бор. Ким сизга тажовуз қилса, сиз ҳам унга қилган тажовузига ўхшаш тажовуз қилинг. Ва Аллоҳга тақво қилинг ҳамда билингки, албатта, Аллоҳ тақводорлар биландир. Бақара 194.\nОяти каримадаги «Ашшаҳрулҳарому» деб келган таъбирни «ҳаром ой» деб таржима қилдик. «Ҳаром ой» дегани «уруш ҳаром қилинган ой» деганидир. Аллоҳ таоло Ҳарами шариф ҳудудини тинчлик-омонлик макони қилиб қўйганидек, зулқаъда, муҳаррам ва ражаб ойларини тинчлик-омонлик замони қилиб қўйди. Ушбу ойларда уруш қилиб бўлмайди. Жоҳилият аҳли ҳам бу ҳукмга қаттиқ риоя қилар эдилар. Улар йил давомида турли баҳоналар топиб, бир-бирлари билан қирпичоқ бўлиб урушсалар ҳам, (уруш) ҳаром қилинган ойлар келиб қолса, таққа тўхтаб қолар эдилар. Ҳатто ўша ойларда отаси ёки боласини ўлдирган одам олдидан ўтса ҳам, унга тегмас эдилар. Аммо Набий алайҳиссалом бошлиқ мусулмонлар Мадинаи Мунавварадан зулқаъда ойида – уруш ҳаром қилинган ойда умрага келганларида, мушриклар уларнинг йўлларини тўсдилар ва уруш қилмоқчи бўлдилар. Ушбу ояти карима уларнинг тараддудларига жавоб бўлиб келди.\n«Ҳаром ойга ҳаром ой», яъни ким уруш ҳаром қилинган ойнинг ҳурматини бузса, унга бу ой берган ҳурматлар бекор қилинади. Агар у бу ойни ҳурмат қилмай, уруш бошласа, унга қарши уруш қилинади.\n«Ҳаром қилинган нарсаларда қасос бор», яъни ҳаром қилинган нарсани ким қандай бузса, унга ўшанга яраша жазо берилади, ундан қасос олинади.\nМусулмонларга қарши уруш очиб, ҳаром қилинган нарсани бузиб, тажовузкорлик қилганлардан ўч олинади. Аммо ўч олишда маълум чегара бўлиб, мусулмонлар ундан чиқмайдилар. Қилган душманлигига яраша жавоб қилинади, ошириб юборилмайди ёки камайтириб қўйилмайди:\n«Ким сизга тажовуз қилса, сиз ҳам унга қилган тажовузига ўхшаш тажовуз қилинг».\nАлбатта, бу ишларни амалга ошириш қийин, айниқса, душманлик қилиб, аччиқни чиқарган одам билан бўладиган муомалада. Шунинг учун ҳам тақво зарур. Аллоҳдан қўрқадиганларгина бундай улкан ишни амалга оширишлари мумкин. Шунинг учун ҳам Аллоҳ таоло оятнинг охирида:\n«Ва Аллоҳга тақво қилинг ҳамда билингки, албатта, Аллоҳ тақводорлар биландир», – демоқда.\nЭътибор берадиган бўлсак, нафақат Аллоҳга ибодат қилганда ёки одамлар билан муомалада, балки душман билан урушаётганда ҳам тақво зарур экан. Аллоҳ таоло уруш ҳақидаги ояти каримани ҳам тақвога амр қилиш билан якунламоқда.\nАллоҳ таоло мусулмонларга жиҳодни, Аллоҳнинг йўлида кофирларга қарши урушни фарз қилганда, улар шавқ-завқ билан жиҳодга чиқдилар. Улар ўзлари улов топиб, қурол топиб, озиқ-овқат, кийим-кечак ва бошқа керакли нарсаларни топиб, жиҳодга чиқишар ва шаҳид бўлишга ошиқишарди. Ҳеч ким мужоҳидларга қурол, озиқ-овқат ёки бошқа нарсаларни топиб бермас эди. Шу билан бирга, камбағал мусулмонлар жиҳодга чиқишга молу пуллари йўқлигидан зорланиб, Набий алайҳиссаломнинг олдиларига келиб, уларни ҳам жиҳодга олиб боришларини сўрашар эди. Бу ишларнинг ҳаммасига пул-мол керак эди.\nБақара сураси, 193-оят\n23:20 / 31.01.2018 1757\n11:20 / 03.02.2018 3359\n2055 02:53 / 23.04.2017\n1715 09:45 / 04.09.2017\n1512 13:45 / 14.12.2017\nМоида 55 оят\nМоида 55. Албатта, валийингиз фақатгина Аллоҳ, Унинг Расули ва бўйсунган ҳолларида намозни тўкис адо этиб, закот берадиган иймон келтирганлардир.Мусулмон киши ўз давоми...\n1926 03:48 / 03.06.2017\n179 17:45 / 20 январь


"Дийдор ширин"га чиқиш пуллими?\nХоразмлик Рауф Оллобергановнинг айтишича, "Дийдор ширин" кўрсатувида тор билан билан чиқиш ҳам маън этилган.\nХоразмлик санъаткор Рауф Оллоберганов "Дийдор ширин" кўрсатувига чиқиш учун 400 минг сўм талаб қилинаётганидан шикоят қилди.\n“Раҳм қилинг, ҳокимлар”\nдейди Бухоро вилоятининг Ғиждувон туманида яшовчи Умиджон Хўжаев. Тингловчига кўра, у аввалги туман ҳокимининг рухсати билан 2 сотих ерга уй-жой қурган, бироқ ҳужжатларни расмийлаштирмасдан собиқ ҳоким қамалиб кетган. Энди эса, янги ҳоким уни судга бериб, ерни давлатга қайтаришни талаб қилмоқда. Умиджон туман ҳокимидан бағрикенг бўлишни илтимос қилади:\n- Уйимизни сотган эдик-да. Домнинг атрофида икки сотих ер бор эди ташландиқ. Олдинги ҳокимимиз билан келишган ҳолда ўшани "ҳокимиятдан қарор қилиб бераман" деб пулимни олган эди. Баъзи сабабларга кўра, у ҳоким қамалиб кетди. Ҳозирги ҳоким энди судга берган. Суд бугун бўлиб ўтди. Суд бир тарафлама қарор чиқараяпти-да. Фақат ҳокимиятнинг тарафини олаяпти. “Ноқонунийми? Бузишга ҳаққи бор” демоқчи-да. Лекин атрофда мойка, магазин, бошқа нарсаларнинг қурилишига рухсат берилиб ëтибди.\nОзодлик: Сиз нима қургандингиз?\n- Мен туриш учун бир комплект иморат қурганман, холос.\nОзодлик: Демак, сиз ўша пайтда ҳужжатлаштирмагансиз. Эски ҳоким пулингизни олиб еб юборгану ҳужжатлаштирмаган-а?\n- Шунақа бўлган. Айтганимизга прокурор ҳам қулоқ солмайди, ҳоким ҳам аризамизни қабул қилмайди. Қабул қилишни хоҳламайди-да. Шароитимизни тушунишни хоҳламайди. Яшаб турган уйни бузишмоқчи-да. Иморат қуришга ҳозир шароитни биласиз, имконият йўқ-да. Олдинги ҳоким қарори бўйича ҳеч бўлмаса 1 сотих ер берганда ҳам бошқа гап эди. Ўшани ҳам эшитишни хоҳламаяпти. Давлат ўз фуқаросини кўчага чиқариб ҳайдамайдию тўғрими, - дейди ғиждувонлик суҳбатдошимиз Умиджон Хўжаев.\n“Дийдор ширин”га чиқмоқчи бўлсанг, 400 минг сўм тўла!\nдейди Ўзбекистон телевидениеси кўрсатувларига чиқиш учун пора талаб қилинаётганидан шикоят қилган хоразмлик санъаткор Рауф Оллоберганов.\n- Рауф Оллобергановман. Хоразмликман. Комилжон Отаниëзовлар қатори ҳофизман, ҳам тарихчиман. Уч олий маълумотга эгаман. Хоразм мақомлари, Тошкент мақомлари, тарих, философия, дутор, танбур чалишларнинг ҳаммасининг мутахассисиман, ука. Ëшим 72 да. Телевизорлар тўғрисида айтмоқчи эдим. Бутун лўттибозхоналарга айлантириб юборди. “Дийдор ширин” деган эшиттиришлари бор экан. Мен ҳам қатнашай десам, Насиба Мақсудова деган бошлиқ экан, "400 минг сўм пул берасиз", дейди. Эшиттиришда қатнашиш учун берасиз, дейди. Мана хотиним ҳам тинглаб турди.\nОзодлик: 400 минг сўм нима экан бу? Пора эканми?\n- Пора бўлса керак-да. Бошқа нима бўлади? Кейин қаердаги йўқ нарсаларни санъатга алоқаси йўқ одамлардан чиқариб гапиртириб, у-бу қилиб шарманда қилиб, ҳалиги “Оҳанрабо”си ҳам шунақа. Озарбайжон тори 100 йиллардан бери Хоразмнинг энг мураккаб сувора, "Феруз"ларни ижро қиладиган мусиқа асбобида бу. Тор билан чиқаришни ман қилиб қўйибди бу телевидение.\n- Билмайман. Кимга теккан бу мен ҳайронман, дейди хоразмлик санъаткор Рауф Оллоберганов.\n“Қирғиз радиоси бизникини уриб ташламоқда”\nдейди наманганлик Таваккалхўжа.\n- Бир масала бўйича қўнғироқ қилган эдим. Наманган вилояти Чортоқ туманида яшайман. Фарғона водийсининг Қирғизистон билан чегарадош ҳудудлари кўп-ку. Айнан Чортоқ, Янгиқўрғон туманига қарашли қишлоқлар, умуман эфир каналларининг ўрнини Қирғизистон каналлари босиб олган. FM каналларида умуман битта каналнинг шунақа диапазони кенгки, босиб олган-да. FMнинг бошидан охиригача битта нарса чиқади. Жуда диапазон кенг.\nОзодлик: Телевидение қандай кўрсатади?\n- 10-канал дейишади, тасвири яхшию лекин овозини эшитиш қийин. Чунки радиотўлқин ўша каналгача тарқатилган, - дейди чортоқлик Таваккалхўжа.


Франциянинг янги бош вазири этиб тайинланган Эдуар Филипп томондан шакллантирилган мамлакатнинг янги ҳукумати таркиби Парижда эълон қилинди. Вазирлар рўйхатини Елисей саройи бош котиби Алекси Колер маълум қилди.\nВазирлар маҳкамасининг янги таркибидан 22 киши жой олди: 18 вазир ва 4 нафар давлат котиби. Улардан 11 нафари эркак ва 11 нафари аёлни ташкил қилади. Улардан 3 нафари давлат вазири махсус мақомини олишди. Булар Лион мэри, Социалистик партия сафидан бўлган нуфузли сиёсатчилардан бири Жерар Колон, у ички ишлар вазири этиб тайинланди; француз "яшиллари"нинг кўп йиллик етакчиси Николя Юло, у экологик ўтиш вазири лавозимини олди; "Демократик ҳаракат" етакчиси Франсуа Байру, у адлия вазири лавозимини олди.\nАввалги ҳукуматдан янги ҳукуматга ўтган ягона вакил Жан-Ив Ле Дриан – собиқ президент Франсуа Олланднинг яқин сафдошларидан бири бўлди. Янги ҳукуматда у Европа ва хорижий ишлар вазири лавозимини олди.\nФранция мудофаа вазири лавозимини эса Ле Дриан ўрнига Сильви Гулар эгаллади. У 2007 йилдан бери бу лавозимни эгаллаётган илк аёл бўлди. Шу билан бирга мудофаа вазирлиги номи ҳам ўзгарди, энди у қуролли кучлар вазирлиги деб аталади.\nФранция иқтисодиёт вазири лавозими Брюно Ле Мэрга насиб қилди. Меҳнат вазири этиб партиясиз Мюриэль Пенико тайинланди.\nФранциянинг янги ҳукумати 7 майда ўтган президентлик сайловларидан кейин шакллантирилди. 15 май куни Франциянинг янги президенти Эмманюэль Макрон янги бош вазир этиб Гавр шаҳри мэри Эдуар Филиппни тайинлади ва унга 16 майгача вазирлар маҳкамасини шакллантириш вазифасини топширди.\nЯнги вазирлар маҳкамаси бир ойдан сал кўпроқ, Миллий йиғилишга (парламентнинг қуйи палатаси) сайловлар ўтгунча ишлайди. Бу сайловлар 11 ва 18 июнь кунлари ўтади ва унинг натижаларига кўра, янги ҳукумат истеъфога кетказилади.\nАгар Франция парламентига сайловларда Макрон блоки ютса, унда янги ҳукумат истеъфога кетгандан кейин яна аввалги таркибда йиғилади.\nФранция ҳукумат вазирлар маҳкамаси


Ўз боласини ўлдирган она қандай муҳитда туғилган, улғайган ва яшаётган эди? / Ўзбекистон янгиликлари, энг сўнгги хабарлар\nЖАМИЯТ 0 Шархлар 12545 кўрилди\nАввалроқ маҳаллий ОАВда ўз боласини бўғиб ўлдирган андижонлик аёл ҳақида хабарлар тарқалганди. ЎзЛиДеП вакили Андижон вилояти Қўрғонтепа туманининг Маъмуробод ва Норбўта маҳаллаларига бориб, асл вазиятни — қотил она Саида туғилиб-ўсган муҳитни ўрганишга уринди.\nМаълум бўлишича, Саида Тиллаволдиеванинг отаси кўп йиллардан буён Россияда ишлаб юрган, онаси фарзандлар тарбиясига бефарқ бўлган. Саида мактабда ўқиб юрган вақтидаёқ ўғирлик қилишни бошлаган, 7-синфлигида яқинларининг рухсатисиз қўшни вилоятга айлангани бориб келган.\nТурмуш қурганидан сўнг ҳам ўғирлик қилишда давом этаверган, энди у меҳмонга келган қариндошларни тунаган. Фарзандли бўлгач эса оилавий низо сабабли 2 ойлик чақалоғини ўлдиришга уринган, лекин бунинг уддасидан чиқа олмаган. Боласи олти ойлик бўлганида унинг бешигини ёқиб, ўғлини қўлига олиб отасиникига кетиб қолган. Икки йил ўтиб, қиз фарзандли бўлган. Лекин қизчаси беш ойлик бўлганида тўсатдан иситма қилиб, вафот этган. Дафн маросимлари тугагач, яна ота уйига қайтиб кетган.\n2 апрель куни эса у уч ёшли ўғлини бўғиб ўлдирган ва ўзи ишлаш учун Тошкентга кетган. Тезкор тадбирдар давомида Саида 3 апрель куни қўлга олинган. Тергов ҳаракатлари давом этмоқда.


АҚШнинг ҳарбий раҳбарияти Афғонистон ва Покистонга сафар қилмоқда\n05 июл 2022, Тошкент вақти: 23:25\nhttp://gdb.rferl.org/23C28803-3AB2-46F6-BA4D-AE6C2F2CF70A_w203.jpg --> http://gdb.rferl.org/23C28803-3AB2-46F6-BA4D-AE6C2F2CF70A_mw800_mh600.jpg Америка Қўшма Штатлари олий ҳарбий раҳбарияти вакиллари Афғонистон ва Покистонга сафар қилмоқдалар. АҚШ мудофаа вазири Роберт Гейтс Кобулда, АҚШ ҳарбий штаб бошлиқлари бирлашган қўмитаси раиси адмирал Майк Муллен эса Исломободда учрашувлар ўтказди. Бу ташрифлар АҚШ янги ҳарбий стратегияси қабул қилинганидан кейинги бир неча кун ичида амалга оширилди.\nАфғонистон президенти Ҳомид Карзай билан учрашган АҚШ мудофаа вазири Роберт Гейтс, яқиндаги Америка ҳарбий амалиётлари туфайли тинч аҳоли қурбон бўлганига афсус надомат билдирди ва бундан буён Америка кучлари бундай ҳолатларга йўл қўймаслигини айтди.\n“Мен сўз бераман, биз бизнинг умумий душманларимизга қарши курашнинг энг қулай ва янги усулларини топамиз ва Афғонистоннинг тинч фуқароларини ҳимоя қиламиз», -деди вазир.\nРоберт Гейтс афғон армияси сонини 134 минг кишига етказиш режасини ҳам маъқуллади. У шунингдек, келгуси йилда АҚШ ва НАТО бу ердаги кучларини яна 25 минг нафарга кўпайтириши мумкинлигини ҳам айтди. Айни пайтда Афғонистонда Американинг 33 минг кишилик қўшини мавжуд. Бироқ, бу ердаги қўшинлар қўмондони генерал Дэвид МакКернан Ал-Қоида ва Толибонга қарши курашни кучайтириш учун яна 10 минг ҳарбий юборилишини илтимос қилган.\nАйни пайтда АҚШ Мудофаа вазири Афғонистондаги зўравонликларнинг кучайиб бораётганига Покистонни айбдор қилиб кўрсатмади ва бу давлатни танқид қилишдан тийилди. У бу борада ҳамкорлик қилиш вазиятдан чиқишнинг энг яхши йўли эканини айтиб ўтди.\nАҚШ ҳарбий штаб бошлиқлари бирлашган қўмитаси раиси адмирал Майк Муллен эса, Исломободда ҳарбийлар ҳамда ҳукумат вакиллари билан бир қатор учрашувлар ўтказди. Покистон расмийлари 3 сентябр куни АҚШ ҳарбийлари мамлакатнинг Жанубий Вазиристон ҳудудидаги чегарага яқин жойларга ҳужум қилганидан норозилик билдирган эдилар. АҚШ ҳарбийлари бу ҳужумни бу ҳудудда ҳозир бўлган жангари гуруҳларга қарши уюштирганини билдирган эди. Бу амалиёт пайтида Покистон тарафида 20 кишининг ҳалок бўлгани хабар қилинган. Покистонлик журналист Имтиёз Гул, Адмирал Майк Мулленнинг Исломободга ташрифидан сал аввалроқ, Покистон генерали Ашфақ Кайони АҚШни бундан буён бундай ҳужумлар уюштирмаслик ҳақида огоҳлантиргани тўғрисида баёнот берганини айтди:\n«Генерал Кайони бундай амалиётлар қайта содир этилишига йўл қўйилмаслиги тўғрисида америкаликларни огоҳлантиришга ҳаракат қилди. Адмирал Муллен афтидан Исломободни тинчлантириш ва муносабатлар мураккаблашувининг олдини олиш мақсадида келган кўринади», -деди Имтиёз Гул.


Тадбиркорлик субъектлари рейтинги ишлаб чиқилди - Истеъмолчилар ҳуқуқларини ҳимоя қилиш Агентлиги\nТадбиркорлик субъектлари томонидан сотилаётган маҳсулотлар (иш, хизматлар) тўғрисида истеъмолчиларга тўлиқ ва тўғри маълумот тақдим этилаяптими, истеъмолчиларнинг шикоятларига қанчалик эътибор қаратилаяпти, тўловларни амалга оширишнинг қандай йўллари (тўлов тизимлари, Humo/Uzcard/VISA терминаллари) мавжуд? Ушбу ва бошқа бир қатор саволлар рейтинг учун зарур бўлган маълумотларни олиш имконини берадиган анкетага киритилган. Мазкур рейтингда чакана савдо объектлари (дўконлар, савдо мажмуалари, автосалонлар, заргарлик дўконлари ва бошқалар) ҳамда умумий овқатланиш объектлари (кафе, бистро, ресторан ва бошқалар) иштирок этади.\nШуни таъкидлаш лозимки, ушбу рейтингни ишлаб чиқиш Ўзбекистон Республикаси Президентининг 2021 йил 3 февралдаги “2017 – 2021 йилларда Ўзбекистон Республикасини ривожлантиришнинг бешта устувор йўналиши бўйича ҳаракатлар стратегиясини «Ёшларни қўллаб-қувватлаш ва аҳоли саломатлигини мустаҳкамлаш йили»да амалга оширишга оид давлат дастури тўғрисида” ПФ-6155-сон Фармонига мувофиқ Ўзбекистон Республикаси Монополияга қарши курашиш қўмитаси ҳузуридаги Истеъмолчилар ҳуқуқларини ҳимоя қилиш агентлигига юклатилган.\nМДҲ мамлакатларида ўхшашлари бўлмаган мазкур ўрганишларнинг мақсади бўлиб тадбиркорлик субъектлари (иштирокчилар) томонидан истеъмолчилар ҳуқуқларини ҳимоя қилиш, истеъмолчиларнинг рейтинг иштирокчиси фаолиятини қўллаб-қувватлаш даражасини аниқлаш, шунингдек, Ўзбекистон Республикаси ҳудудида истеъмолчилар ҳуқуқи устуворлиги таъминлаганлик даражаси тўғрисида оммабоп маълумотларни шакллантириш ҳисобланади.\nРАҚАМЛАР ШУНИ КЎРСАТАДИ\nАгентлик 2020 йил давомида фуқароларнинг 21,4 минг мурожаатларини кўриб чиқди, натижада 4 миллион истеъмолчининг ҳуқуқлари тикланди. 54,7 млрд сўмдан ортиқ маблағ истеъмолчиларга қопланди. 2021 йилнинг ўтган 4 ойида Агентлик 11 мингдан ортиқ мурожаатларни кўриб чиқди, 2,8 миллиондан ортиқ истеъмолчиларнинг ҳуқуқлари ҳимоя қилинди ва 53,3 млрд сўмдан ортиқ маблағ қопланди.Мазкур маълумотлардан кўриниб турибдики, истеъмолчилар томонидан қўнғироқлар сони ортиб бормоқда ва шу билан бирга уларга етказилган зарар ҳам кўпаймоқда.\nИстеъмолчилар мурожаатларининг таҳлили, асосан йирик савдо мажмуалари фаолиятидан норози бўлган шикоятлар сонининг кўплигини кўрсатмоқда.\nШундай қилиб, 2020 йилда Korzinka супермаркетлар тармоғининг фаолияти юзасидан дастлаб 19 та, 2021 йилнинг 4 ойида – 15 та шикоят тушган. Ўтган йилда 12 та ва бу йилда тушган 14 та шикоят Makro тармоғига тегишли бўлса, HAVAS тармоғи бўйича эса ўтган йилда 7 та ва жорий йилда эса 3 та шикоят қилинган. Тадбиркорларнинг масъулиятини ошириш ва истеъмолчиларга холис баҳо бериш бўйича ишларни давом эттириш учун Агентлик истеъмолчилар ҳуқуқларининг устуворлигини таъминлайдиган хўжалик юритувчи субъектлар рейтингини жорий этмоқда.\nРейтинг биринчи навбатда тадбиркорларгна ўз фаолиятини такомиллаштириш ва қўшимча мижозларни жалб қилишга ёрдам беришга қаратилган. Шунингдек, рейтинг маълумотлари истеъмолчиларга товарларни (ишлар, хизматлар) сотиб олишда тўғри танлов қилишларига имкон беради.\nИШТИРОК ЭТИШ УЧУН НИМАЛАР ТАЛАБ ҚИЛИНАДИ?\nИштирок этиш учун биринчи босқичда иштирокчи томонидан анкета-сўровнома тўлдирилади. Тўлдирилган маълумотлар Агентлик томонидан ўрганиб чиқилади ва ҳар бир банд учун тегишли балл берилади. Кейинги босқичда истеъмолчиларга иштирокчиларни баҳолаш таклиф этилади, бу очиқ овоз бериш йўли билан амалга оширилади. Икки босқич натижаларига кўра тўпланган баллар жамланади ва иштирокчиларнинг рейтингдаги ўрни аниқланади.\nРейтинг доимий асосда шакллантирилади ва Агентлик расмий веб-сайтида жойлаштирилиб борилади (https://consumer.uz/).\nМазкур рейтинг ўз фаолиятида истеъмолчилар ҳуқуқларини устувор ҳисоблаган тадбиркорлик субъектлари ишини баҳолашнинг тўғри ва сифатли йўли бўлиб хизмат қилади.\nCategories: Фаолият, Эълонлар, Янгиликлар 18.05.2021


Бойлар камбағаллардан нимаси билан фарқ қилади?...\n14.10.2019 10:40 0 3011\nЎзига тўқ одамлар камбағаллардан фақат банкдаги катта ҳисоб рақами билангина фарқ қилмайди. Тўғри турмуш тарзи, кун тартиби ва одатлар — кўпинча айнан шу омиллар одамларнинг бойиб кетишига туртки бўлади. Муаллиф Томас Корли 233 та бой ва 128 та камбағалнинг одатларини ўрганиб, муайян хулосаларга келди. Бу ҳақда «Рамблер» маълум қилган.\nСўровномада қатнашган бойларнинг 81 фоизи яқинлашиб келаётган ҳафта учун ҳар кунлик режа тузади ва унга амал қилишга уринади. Кам пул ишлаб топадиган одамлар орасида эса кунини режалаштирадиганлар бор-йўғи 9 фоизни ташкил этади. Бундан ташқари, 44 фоиз бойлар одатда ишни бошлашдан 3 соат олдин уйғонишади. Бу вақтни улар ўзи устида ишлашга, спорт ва бошқа шахсий юмушларига сарфлашади. Бойлиги билан мақтанолмайдиган кишилар орасида эса ишни бошлашдан 3 соат олдин уйғонадиганлар атиги 3 фоизни ташкил этади.\nЙўқ, гап бойлар мунтазам борадиган қимматбаҳо клиникалар ҳақида кетмаяпти. Ҳеч нарсага муҳтожлиги йўқ кишиларнинг 76 фоизи ҳафтасига тўрт марта спорт билан шуғулланиб, фаст-фуддан ўзларини тийишади. Бундай турмуш тарзи нафақат қад-қоматни сақлашга, балки хотира ва когнитив функцияларни яхшилашга ҳам кўмаклашади. Эҳтиёжманд инсонлар орасида бор-йўғи 23 фоизи спорт билан шуғулланишга вақт топади.\nКам пул ишлаб топадиганлар бўш вақтини телевизор қаршисида ўтказишни маъқул кўрса (уларнинг 75 фоизи бунга кунига бир соатдан ортиқ вақт сарфлашади), 88 фоиз ўзига тўқ кишилар ҳар куни камида ярим соатдан китоб ўқишади. Пули етишмайдиганлар орасида бор-йўғи 2 фоизи шундай қилишади.\nбой телевизор китоб кун тартиби камбағал Соғлик Томас Корли\nЖамият 26/12, 20:12\nВаъдага вафо қилмаган сотувчи ёхуд унинг инсофга келишини кутган харидор...


Бухоро вилоятида милиция ходимларини одам ўлдиришда айбламоқдалар - Фарғона.Ру ахборот агентлиги\n21:34 msk, 23 Апрель 2019\nБухоро вилоятида милиция ходимларини одам ўлдиришда айбламоқдалар\n07.09.2018 14:36 msk\nШуҳрат Сирожев. «Озодлик» сайти фотоси\nБухоро вилояти Вобкент туманидаги Сариосиё қишлоғида истиқомат қилувчи Сирожевлар оиласи милиционерларни уларнинг 35 ёшли ўғли Шуҳрат Сирожевни калтаклаб ўлдирганликда айблайди. Бу ҳақда “Озо-длик” радиоси хабар беради.\nВоқеа 16 авнуст куни содир бўлган. Шуҳрат Сирожевнинг жияни Қуддуз Ражабовнинг айтишича, улар соат кечки ўн бирларда машинада пиво ичиб ўтирганларида милиция ходимлари келиб, ҳеч бир сабабсиз Шуҳратни зўрлик билан машинадан чиқарадилар.\n-“Нима қилаяпсиз”, деб биттасини ушлагандим, у қўлимни қайириб синдирди. Ўтган куни гипсини очдим қўлимни, рентген қоғозлари турибди. Улар тоғамни машинага босиб олиб кетди. Кейин оперативний группа чақирган, улар тоғамни урган. Тоғамни ўлдириб, кейин больницага олиб боришган, - деган Қуддуз Ражабов “Озодлик” билан суҳбатда.\nТунги соат 2 да милиционерлар Сирожевлар уйига келиб, Шуҳратнинг отасига ўғли оғир аҳволда экани, унинг бирга боришини сўрайдилар. Лекин оила бошлиғи касалхонага эмас, Шуҳрат ўлиб ётган моргга олиб боришади.\n- Моргда ўғлимнинг қонларини артилган, ётқизиб қўйишган, жони чиққан, ўлик ҳолатда эди. Лат еган, шилинган жойлари бор эди. Менга “5 киши бу ишни қилган” деяпти. Лекин 7 киши қатнашган бу ишда. Икки киши олиб кетган. Оператив группада 5 киши келган. Булар икки кишини яшириб ўтирибди. Етти киши уриб, оғир аҳволга солганидан кейин “Тез ёрдам”га олиб борган, - дейди Раҳмон Сирожев.\nЎлган йигитнинг онаси Муяссар Сирожеванинг таъкидлашича, милиционерлар йигитни Вобкент четидаги бир бўш уйга олиб боришиб, калтаклашган. Бунга кечки суғориш ишлари билан шуғулланаётган одамлар гувоҳ бўлганлар.\nРаҳмон Сирожев милиция ходимлари бу ишни “бости-бости” қилишмаса деб хавотирга тушади, чунки одам ўлдирилганига қарамасдан, айбдорлар очиқда, ўз ишларини давом эттирмоқдалар.\nЎзбекистон Бош прокуратураси мулозимининг «Озодлик»га айтишича, Шуҳрат Сирожев ўлими юзасидан 18 август куни Жиноят кодексининг 206-моддаси (Ҳокимият ёки мансаб ваколати доирасидан четга чиқиш ) 1-қисми бўйича жиноят иши очилган. Ҳозирда Бухоро вилояти прокуратураси тергов ҳаракатларини олиб бормоқда.\nСирожевларнинг ўғли ўлимига сабабчи бўлган милиция ходимларининг очиқда юргани борасидаги даъвосига Бош прокуратура мулозими қуйидагича жавоб берган:\n“Биринчидан, жиноят иши шахсга эмас, фактга нисбатан қўзғатилган, милиция ходимларининг айби бор ёки йўқлигини тергов йўли билан текшириш керак! Иккинчидан, тергов қилиш жараёнида фақат қамоқ эҳтиёт чораси қўлланилади деган талаб йўқ! Ишда экспертиза йўли билан текшириладиган ҳолатлар бор”.\nЎзбекистон президенти Шавкат Мирзиёев 2017 йил 30 ноябрда қийноқ ва ноқонуний йўллар билан олинган кўрсатмалардан далил сифатида фойдаланишни тақиқловчи фармонни имзолаган эди.\nМазкур фармонда рухсат берилмаган услублар қўлланилганлиги тўғрисидаги мурожаатлар прокуратура органлари ёки суд томонидан белгиланган тартибда тиббий экспертиза ўтказиш орқали мажбурий текширилиши шарт қилиб белгиланган. 2018 йил апрель ойида Ўзбекистон Жиноят кодексига қийноқ усулларини қўллаганларга қарши жазонинг кучайтириши борасида ўзгартиришлар киритилди. Кўзга ташланмайдиган қийноқлар қўллаганлик учун уч йилдан беш йилгача озодликни чеклаш ёки озодликдан маҳрум этиш жазолари қўлланилади. Аввали бунинг учун уч йилдан ошиқ қамоқ жазоси қўлланилмасди. Тана жароҳатларини келтириб чиқарган қийноқлар қўллаганлик учун эндиликда етти йилдан ўн йилгача қамоқ жазоси берилади. Аввали жазо саккиз йил озодликдан маҳрум этишдан ошмаган. Бундан ташқари, янги ўзгартиришлар шахсни маълум ҳуқуқдан маҳрум этиш чорасини ҳам кўзда тутади. Яъни одамларни қийноққа солиш оқибатида жазоланган ходим ҳуқуқ-тартибот органларида ишлаш ҳуқуқидан маҳрум бўлиши мумкин.\nБироқ, Ўзбекистонда милиция ходимлари томонидан қўлга олинганларга нисбатан куч ишлатиш ҳолатлари тез-тез кузатилади. Бу эса республика Ички ишлар вазири Пўлат Бобожоновнинг милиция органини халқпарвар, одамлар ишончини оқлайдиган ташкилотга айлантириши тўғрисидаги ваъдаларини шубҳа остида қолдиради.


Париж-2016 автокўргазмасида кутилаётган янгиликлар\n16:44 / 30.09.2016\nФранция пойтахти Париж шаҳрида бошланган автомобиль кўргазмаси 1-16 октябрь кунлари кенг оммага эшикларини очади. Бироқ, Москва автосалонида бўлгани каби кўпгина ишлаб чиқарувчилар бу ерда ҳам иштирок этмасликка қарор қилишган. 2014 йилги Париж автосалонининг илк ҳафтасида 1,25 млн киши Bugatti, BMW, Maserati ва Mercedes-Benz каби компанияларнинг сўнгги ишланмаларини кўриш учун ташриф буюрган эди. Бу йилда ҳам шунча миқдорда киши келадиган бўлса, уларнинг ҳафсаласи пир бўлиши аниқ. Ахир, ижтимоий тармоқлар кўз юмиб очгунча, янги автомобиллар хусусидаги барча жиҳатларини ошкор қилаётган бугунги кунда, ортиқча сарф-харажатнинг нима кераги бор.\nЯна бир гап, дабдабали автомобиль харид қилишни истаган харидор нимани танлашни, қаерда сотиб олишни жуда яхши билади. Шунга кўра, кўпгина ўта қиммат машина ишлаб чиқарувчилар вақт ва маблағни кўпроқ тежаш йўлларини қидиришмоқда.\nАммо, бу шу ҳафта дам олиш кунларидан бошланадиган автомобиллар оламидаги йилнинг энг йирик воқеаларидан бирида томоша қилишга арзигулик бирон нарса йўқлигини англатмайди. Дастлабки тахминларга кўра, экологик автомобиллар кўргазма меҳмонларида жиддий қизиқиш уйғотиши мумкин. Айниқса электр кроссоверлар кўпчиликни эътиборини тортиши кутилаяпти.\nЖумладан, BMW ўзининг тўрт эшикли 3 Series Gran Turismo, янги электрли i3, махсус ишлаб чиқилган i8 Protonic Dark Silver модели ва C Evolution электр скутерини намойиш этади. Бундан ташқари, келаси йилдан ишлаб чиқарилиши йўлга қўйиладиган X2 Concept йўлтанламасини ҳам кўриш мумкин бўлади.\nMercedes ўзининг ажойиб ва агрессив кўринишга эга AMG GT R, AMG GLC43 Coupe, GLC350e Coupe, AMG GT ва GT C Roadster каби моделларини олиб келган. Бундан ташқари, электромобиль лойиҳаси ҳам намойиш этилиши белгиланган.\nDaimler концернининг шўъба корхонаси ҳисобланган Smart компанияси ForTwo ва ForFour электромабилларини харидорлар ҳукмига ҳавола қилади. Porsche эса Panamera моделининг гибрид намунасини тақдим этса, Audi ўзининг 5 Sportback, S5 Sportback, RS ТТ ва Q5 йўлтанламасини олиб келган.\nУнинг ёнгинасида жойлашган Bentley, Bentayga йўлтанламасининг янги дизелли намунасини намойиш этади. Land Rover янги авлод Discovery моделини тақдим этса, тезлик ва экология меъёрларини ўзига шиор қилган Tesla ҳам P100D Model X ва Model S моделларининг Европа бозори учун махсус намуналарини ҳавола қилади. Япония автомобилсозлик саноати ҳам бу кўргазмада иштирок этмоқда. Хусусан, Lexus UX йўлтанламаси лойиҳасини тақдим этади.\nЛюкс тоифасига кирувчи машиналар ишлаб чиқарувчи Ferrari LaFerrari Aperta ва GTC4 Lusso моделларига салоҳиятли харидорлар эътиборини тортишга уриниб кўради.\nБироқ, Rolls-Royce, Aston Martin, Maserati, Cadillac, McLaren, Fisker, Genesis, Lamborghini ва Bugatti каби йирик брендлар шоуда иштирок этмасликка қарор қилишган. Бундан ташқари, Ford, Mazda ва Volvo каби компаниялар ҳам Париж автосалонида қатнашиш имкониятидан фойдаланмасликларини билдирган.\n“Ўзбекистон” халқаро кўргазмада Гран-прини қўлга киритди\n22:25 / 27.04.2018\n“Ўзэкспомарказ”да қишлоқ хўжалиги ускуналари ва техникаси бўйича бирданига иккита кўргазма бўлиб ўтади\n15:11 / 20.04.2018


Манзилингиз:Муслимаат»Илм ва амал»Ҳаж»Қурбонлик саҳиҳ ибодатдир\nҚурбонлик худди закот каби ҳижратнинг иккинчи йилида Мадинада шариат бўйича ҳақ ва тўғри ибодат сифатида қабул қилинган. Бу ибодат Китоб, суннат ва ижмо билан собитдир. Қуръони каримда марҳамат қилинадики:\n2. Бас, Роббингиз учун намоз ўқинг ва (туя) сўйиб қурбонлик қилинг.\n3. Албатта ғанимингизнинг ўзи (барча яхшиликлардан) маҳрумдир.\nКавсар – Муҳаммад соллаллоҳу алайҳи васалламга атаб яратилган жаннатдаги бир ажойиб дарё ёки ҳовузнинг номи. Унинг суви асалдан тотли, қор ва сутдан оқ. Ундан ичган киши абадий чанқоқлик кўрмайди. Сурада Пайғамбар соллаллоҳу алайҳи васалламга Ўзи ато этган «Ҳавзи Кавсар» неъмати шукронаси сифатида намоз ўқиш ва қурбонлик қилишни Аллоҳ Таоло Муҳаммад соллаллоҳу алайҳи васалламдан талаб этади. Шунингдек, ҳасадчи душманлар бу каби неъматлардан маҳрум эканликлари эслатилади. («Кавсар» сураси)\n«(Қурбонлик қилинадиган) туя – молларни Биз сизлар учун Аллоҳнинг шиорларидан қилдик. Сизлар учун уларда яхшилик бордир. Бас, уларга (сўйиш учун) тизиб қўйилган ҳолларида Аллоҳ номини зикр қилингиз! Энди қачон ёнбошлари билан тушганларида (жонлари чиққанда) улардан (ўзларингиз ҳам) еяверинглар, тиланчига ва сўраёлмай турган муҳтожга ҳам едиринглар! Шукр қилишларингиз учун Биз уларни (чорва молларини) сизларга бўйсундирдик. Аллоҳга (қурбонлик) гўштлари ҳам, қонлари ҳам етмас. Лекин У Зотга сизлардан тақво етар. Аллоҳ сизларни ҳидоят қилгани сабабли – У Зотни улуғлашларингиз учун – уларни бўйсундириб қўйди. Эзгу иш қилувчиларга хушхабар беринг!» («Ҳаж» сураси, 36,37)\nРасули Акрам ҳам бир ҳадиси шарифларида шундай марҳамат қиладилар: «Одам ўғли учун қурбон ҳайити куни Аллоҳ йўлида қон чиқазиш (қурбонлик қилиш)дан ҳам севимли ва мақбулроқ амал йўқдир. Шубҳасиз, у кесилган жонлиқ қиёмат куни шоҳлари ва жунлари билан (гувоҳликка) келади. Ҳеч шубҳа йўқки, қурбонликнинг қони ерга тушмасдан олдин (бу ибодат) Аллоҳ даргоҳида қабул бўлади. (Бас, шундай экан) қурбонлик қилиш билан дилларингизни хушнуд этинг» (Термизий ва ибн Можжа)\nМуслим ривоят қилган бир ҳадисда эса, бундай дейилади: «Расули акрам оқ рангли шоҳдор икки қўчқорни қурбонлик қилардилар».\n(Лутфи Шонтурк «Қурбонлик қандай ибодат?» дан олинди)


10 та гўзаллик сири: улар ҳақиқатдан фойда беради | LifeHaq.uz\nҲар бир нозик ҳилқат, айниса ёзда гўзал ва парваришланган кўринишда бўлишни истайди. Ушбу мақолада Сизга янада жозибадор кўринишга ёрдам берадиган самарали ва камхарж халқ усулларидан боҳабар бўласиз.\nОфисимизда бизга жозибали кўриниш имконини берадиган турли аёлларнинг кичик ҳийлалари ҳақида гаплашишни ёқтирамиз. Мазкур мақолада ўзимиз фойдаланадиган ва натижаларидан мамнун бўлган энг қизиқ гўзаллик рецептларини тўлашга қарор қилидик. J Улар Сизга ҳам манзур бўлади деган умиддамиз.\n1.Оддий қошиқ кўзларимиз остида қолдаиган ёқимсиз тушь изларининг олдинин олишга ёрдам беради. Шунчаки, тушь сураётганингизда қошиқни пастки қовоқ остида ушлаб туринг.\n2.Ишган кўзлардан энг яхши восита: хом тозаланган картошкани олиб, тенг ярмидан бўлинг ва 10 дақиқага кўзларингиз устига қўйинг.\n3.Кейинги сафар юзингиз учун ниқоб қилиш керак бўлиб, лекин дўконга югуришга на истак ва на вақт бўлмаганида, қатиқли ниқобни синаб кўринг. Уни тайёрлаш учун икки ош қошиқ қатиқ, бир ош қошиқ асал ва тухум оқи керак бўлади. Барча ингредиентларни бир турдаги аралашма ҳолига келтириш ва 18-20 дақиқага юз терисига суртиш керак. Сўнгра юзни совуқ сув билан ювиш зарур. Қатиқли ниқоб тозалаш, ҳимоялаш ва тинчлантириш таъсирига эга бўлиб, юз терисини парваришлаш учун мўлжалланган аксарият қимматбаҳо воситаларнинг ўрнини боса олади.\n4.Кофе қуйқаси целлюлитдан ҳалос бўлишингизга ёрдам беради. Ундан тана учун скраб ўрнида фойдаланинг ва тез орада муаммоли жойларингиз анча яхши ҳолатга келганини сзасиз.\n5.Сочларни қимматли ва аксарият ҳолларда зарарли ҳисобланган соч бўяш воситаларисиз оқартириш мумкин. Бунинг учун оддий мойчечак қайнатмасидан фойдаланиш мумкин. Янада оч рангга эга бўлиш учун сочларни унда чайиш ёки бутун узунлиги бўйлаб ҳўллаш мумкин.\n6.Совуқ сув тирноқлардаги лакни қуритишга ёрдам беради. Кичикроқ идишга совуқ сув қуйиб, унга бир нечта муз бўлагини солинг ва тирноқларингизни ушбу совуқ эритмада бир неча дақиқа тутиб туринг. Муҳими, сув бутун кафтларингизни эмас, балки фақат тирноқларни қоплаб туриши керак.\n7.Ёзда ортиқча терлашдан қочиб қутулиш қийин. Бу ёқимсиз ҳолатдан ҳам яхши восита мавжуд: ялпиз солинган ванна қабул қилинг. Шунингдек ялпизга мармарак (шалфей), мойчечак ва ёнғоқ баргларини аралаштириш мумкин.\n8.Асосан ёз ойларида кузатиладиган яна бир ёқимсиз ҳолат – бу қадоқлар. Барчамиз ана шундай оғриқлик тери ноҳушликлари қиёфасида бизга “салом” айтиб юборган янги пойабзал сотиб олганмиз. Ишқаланиш ва оғриқни камайтириш учун терингизга вазелин суртинг.\n9.Аксариятимиз ялтироқли лакдан фойдаланишни ёқтирамиз. Бироқ, бундай лакни тирноқлардан ўчириш жараёни жуда ёқимсиздир. Ялтироқли лакни ортиқча муаммосиз ўчириш учун пахта бўлагини лак ўчириш воситасига ботиринг ва тирноқ устига қўйинг. Сўнгра бир бўлак фольга олиб, пахта устидан маҳкамланг. Ушбу “ясамани” 3-4 дақиқадан сўнг олиш мумкин. Тирноқларингиздаги лак тўлиқ тозаланади.\n10.Болалигимизда жуда ёмон кўрган балиқ мойи кесилувчан соч учларига қарши курашишда яхши воситадир. Бошингизни ювишдан 10 дақиқа аввал сочларингиз учига балиқ мойи суртинг.\nСизга қандай гўзаллик сирлари маълум? Шарҳларда улар билан ўртоқлашинг.\n01/08/2020 14:14:00 12838 0 Манба: https://lifehacker.ru\nСартарошхонадан чиқдингиз – соҳибжамолсиз, бошингиздаги ёрқин сочлар, ҳар бир толаси алоҳида-алоҳида жилоланмоқда. Айнан


Fergana.uz - ФАРҒОНАДА “ҲОКИМ ВА ЁШЛАР” УЧРАШУВИ БЎЛИБ ЎТДИ amCharts examples\nФАРҒОНАДА “ҲОКИМ ВА ЁШЛАР” УЧРАШУВИ БЎЛИБ ЎТДИ\n2021-06-21 12:40:01 100\n“Янги Ўзбекистон ёшлари, бирлашайлик!” шиори остидаги Ёшлар фестивали доирасида Фарғона шаҳридаги вилоят театр-концерт саройида “Ҳоким ва ёшлар” учрашуви бўлиб ўтди.\nУнда вилоят ҳокими Хайрулло Бозоров ҳамда Ёшлар иттифоқи марказий кенгаши раисининг биринчи ўринбосари Шавкат Зайниддинов иштирок этди.\nТадбирда сўз олган вилоят раҳбари олдинда катта режалар турганини, уларнинг барчаси аста-секин амалга оширилаётганлигини маълум қилди.\n“Лекин қилинган ишлардан кўра қиладиган ишларимиз кўп. Жуда кўп масалалар, муаммолар йиғилиб турибди. Уларни бирданига ҳал қилиб бўлмайди, лекин битта нарсани сизлар ва сизлар орқали ёшларимиз тушунишини истардимки, биз ўтган 4,5 йиллик ислоҳотлар ичида жуда катта ишлар, ютуқларни амалга оширдик. Бутун дунё ҳам шуни эътироф қиляпти. Лекин барибир шунга қарамасдан эришилган ютуқларимизни кўролмайдиган кучлар ҳам бор. Ҳаёт бор, камчилик ҳам бўлади. Ҳамма соҳада ҳам камчилик, муаммолар бор. Уларни ҳал қилишга ҳаракат қилиняпти, ҳамма соҳаларга эътибор қаратилмоқда. Ота-боболаримиздан қолган меҳр, ўзаро ҳурмат- эҳтиромни, улуғ инсоний қадриятларимизни сақлаб қолсак, Худо хоҳласа албатта, олдимизга қўйган мақсадларга эришамиз, - деди вилоят ҳокими Хайрулло Бозоров.\nВилоят раҳбари айни пайтда Фарғонада ёшларга яратилаётган имкониятлар, хусусан, олий ўқув юртларининг кўпайиб бораётганлиги ҳақида тўхталиб ўтди. Ёшларни билимли, касб-ҳунарли бўлишга чорлади.\nШундан сўнг қизғин савол-жавоблар бошланиб кетди.\nАндижонлик талаба Насиба Иброҳимова водий вилоятларида мавжуд аския санъатини янада жонлантириш таклифини илгари сурди.\n“Фарғонада “Аския мактаби” очилган. Уни фаолияти шаҳар-туманларимизда ҳам кенгайиб бормоқда. Сизнинг таклифингиздан келиб чиқиб, шу йилнинг август ойида вилоятда ўтказилиши режалаштрилган “Водий овози” танловига аскиячилик йўналишини ҳам киритамиз”, - дея жавоб берди Хайрулло Бозоров.\nФарғонага Республикамизнинг турли вилоятларидан келган талабалар меҳмондўстликдан мамнун эканликларини, раҳбариятнинг ёшлар билан яқинлигини кўриб хавас қилишаётганликларини айтиб ўтишди. Туризмни риволантириш, дастурчиларни кўпайтириш, устозларга ҳурмат-эҳтиром ҳиссини ошириш ва улардан кўпроқ илм-ҳунар ўрганиш каби турли масалаларда ўз таклифларини ўртага ташладилар.\nУларни диққат билан эшитган вилоят ҳокими таклифларни қўллаб-қувватлади, ўз муносабатини, фикр-мулоҳазаларини билдириб ўтди.\nЯкунда Фарғонада юқори савияда ташкил этилаётган ёшлар ойлиги муносабати билан вилоят ҳокими Хайрулло Бозоровга Ёшлар иттифоқи марказий кенгашининг ташаккурномаси топширилди.\nШунингдек, савол-жавобларда фаол иштирок этган ўғил-қизларга вилоят ҳокимлигининг эсдалик совғалари ва китоблар туҳфа этилди.